پەیوەندی فرە حیزبی بە سەقامگیری سیاسی و کۆمەڵایەتی

 لە هەرێمی کوردستان / عێراق

**ڕۆژگار حەمەدئەمین عەلی١، طاهر حسۆ زێباری٢**

 ١،٢ بەشی کۆمەڵناسی، کۆلیجی ئاداب، زانکۆی سەلاحەدین-هەولێر، ھەرێمی کوردستان، عێراق

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**پوختە**

ئامانج لەم توێژینەوەیە زانینی پەیوەندی فرە حیزبی بە سەقامگیری سیاسی و کۆمەڵایەتییە لە هەرێمی کوردستان، هەربۆیە توێژەران بەمەبەستی گەیشتن بەو ئامانجە سەرەکییە، چەند ئامانجێکی لاوەکییان داناوە کە بریتین لە: ئاشنابوون بە واقعیی سیاسی فرە حیزبی لە هەرێمی کوردستان. کاریگەرىی ململانێی سیاسی حیزبە سیاسییەکان لە سەر پەیوەندییە کۆمەڵایەتییەکان و گیانی ڕق و تۆڵە سەندنەوە. خستنەڕوی ڕوانگەی فرە حیزی لەبەرجەستە کردنی دیمۆکراسی، بەشداری سیاسی و بونیادنانی حوکمرانیەتییەکی سەقامگیر. هەر بۆیە توێژەران بۆ ئەم توێژینەوەیە پشتیان بە ئاڕاستە چۆنایەتی بەستووە. کۆمەڵگای ئەم توێژینەوەیە کۆی حیزبە سیاسییەکانی هەرێمە کوردستانە. بە ڕێگای نمونەی مەبەستدار (23) کەس لە ئەندامانی سەرکردایەتی حیزبە سیاسییەکانی هەرێمی کوردستان و کەسایەتییە سیاسییەکان هەڵبژێردراون وەکو ئەندامانی نمونەی توێژینەوەکە. ئامرازی بەکار هاتوو لەم توێژینەوەیە بۆ کۆکردنەوەی زانیارییەکان چاوپێکەوتنی نیمچە کراوە بووە. گرنگترین ئەنجامەکانی توێژینەوەکە بریتیبوون لەوەی: سیستەمی فرە حیزبی وەکو هەر وڵاتێکی ئەم سەردەمە لە کوردستانیش بوونی هەیە. بەڵام ئەو فرە حیزبیە لە هەرێمی کوردستان زیاتر لەوەی سودی هەبێت، زیانی هەبووە و نەتوانراوە وەکو پێویست سود لە پێکەوەبوون و هاوئاهەنگی نێوان یەکتر وەربگرن. هەروەها فرە حیزبی لە کوردستان نەبۆتە هۆی سەقامگیری, بەڵکو بە پێچەوانەوە بە هۆی ئەم فرە حیزبییە، ناسەقامگیری زیاتر بووە. فرە حیزبی کاریگەریی نەرێنی لە سەر پەیوەندییە کۆمەڵایەتییەکانی نێوان تاکەکان هەبووە، ئەمەش ڕاستەوخۆ کاریگەریی لەسەر سەقامگیری کۆمەڵایەتی دادەنێت. کەوایە بەو دەرئەنجامە دەگەین کە لە ئێستادا کە بۆ بەڕێوەبەر بردنی هەر کۆمەڵگایەک سیستەمی فرەیی پێویستە بۆ هەبوونی ڕای جیاواز و جۆراوجۆر، سەرەرای سودەکانی فرە حیزبی لە هەر وڵاتێک، بەڵام لە کوردستان زیانی زیاترە لە سودەکانی. هەروەها هۆکارێکیش بووە بۆ ناسەقامگیری لە سەرجەم بوارەکانی ژیان.

**کلیلە وشەکان:** حیزب، فرە حیزبی، سەقامگیری، سەقامگیری کۆمەڵایەتی، سەقامگیری سیاسی

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **[[1]](#footnote-1) پێشەكى**

هەرێمی کوردستانی وەک قەوارەیەکی سیاسی کە لە ناوچەیەکی پر لە ئاڵۆزیی ڕۆژهەڵاتی ناوەڕاستدا هەڵکەوتووە. بە هۆی ئەو باکگراوەندە مێژوییەی لە خەبات و تێکۆشان بۆ خۆبەڕێوەبەری و ئۆتۆنۆمی، بە تایبەت پاش دروست بوون حكومەتی هه‌رێمی كوردستان لە ساڵی (1992)، لە دەرئەنجامی ئەم حوكمڕانیەدا پێشكەوتنێك و جوڵانەوەیەكی سیاسی بە خۆیەوە بینی كە بووە هۆی دروست بوونی چەندین پارت و ڕێكخراو بە ناوی جۆرا و جۆر لە گۆڕەپانی سیاسی كوردستاندا هەندێكیان ئایینی وهەندێكیان سیكۆلاری. دواتر لە ساڵی (2003) گۆڕانکارییەکی بەرچاو لە ڕوی سیاسی و ئابوری دروست بوو، و نمونەیەکی باش و ئەرێنی خرایە بەرچاو کۆمەڵگای

گۆڤاری زانکۆی کۆیە بۆ زانستە مرۆڤایەتی و کۆمەڵایەتییەکان، بەرگی ٧، ژمارە ٢ (٢٠٢٤)

ڕێککەوتی: وەرگرتن ٢١ تشرینی یەکەم ٢٠٢٣؛ پەسەندکردن: ٢٦ تشرینی دووەم ٢٠٢٣

توێژینەوەی ڕێکخراو: لە ٢٠ تشرینی دووەم ٢٠٢٤ بڵاوکراوەتەوە.

ئيمەيڵى توێژەر: rozhgar.ali@su.edu.krd

مافی چاپ و بڵاوکردنەوە © ٢٠٢٤ ڕۆژگار حەمەدئەمین عەلی، طاهر حسۆ زێباری، گەیشتن بەم

توێژینەوەیە کراوەیە لە ژێر ڕەزامەندی - 0CC BY-NC-ND 4.



جیهانی و سەرەنجی وڵاتی بیانی بۆ لای خۆی ڕاکێشا و بووە هۆی دروست بوونی دیمەنێکی سیاسی تایبەت، یەکێک لە تایبەتمەندییەکانی ئەم دیمەنە سیاسییە دیاردەی فرەحزبی بوو، تایبەتمەندییەک کە لە سەرەتای نەوەدەکانەوە بە شێوەیەکی بەرچاو داینامیکی سیاسی ناوچەکەی لە قاڵب داوە.

حیزبی سیاسی گەورە و بچوک، بەهێز و لاواز کە جەماوەری فراوان و هەندێكشیان بێ جەماوەر بوون لە شەقامی كوردستانی و ئێراقی هەرکامەیان مێژوویەكی دورو درێژیان لە ناو گۆڕەپانی سیاسی هەیه‌. و ئەوەی پەیڕەو دەكرێت تا ئێستا یاسای پارتە سیاسیەكانی كوردستانه‌ كە لەساڵی (1993) بڕیاری لەسەردراوە لە پەرلەمانی كوردستان بەپێی یاسای پارت و دەستە سیاسیەكان بە ژمارە(17)ی ساڵی (1993)، تا ئێستا هیچ یاسایەكی تر دەرنەچووە لە كوردستان.

بۆیە لەو ڕوانگەیەوە سروشتی سەركەوتنی پڕۆسەی سیاسی لە كوردستان پێویستی بە بوونی فرە حیزبی ڕاستەقینە هەیە، كە پێویسته به‌پێی یاسا بۆ ئەوەی به‌ شێوه‌یه‌كی گونجاو كارەكانی ڕێكبخات كە ئەمەش یارمەتیدرە بۆ بوونی سیستەمێكی سیاسی سەقامگیر و بەردەوام كه‌ ده‌بێته‌ بنەما بۆ بونیادی سیستەمی حیزبی لە كوردستان و عێراق.

**کێشەی سەرەکی توێژینەوەکە خۆی لەوە دەبینێتەوە کە:** بە هۆی دۆخی ئاڵۆزی ناوچەکە، بارودۆخی تایبەتی هەرێمی کوردستان کە هەوڵ بۆ بەرەوپێشچوونی سەقامگیری خۆی لە هەموو بوارەکان دەدات، ڕۆڵی فرەحزبی و کاریگەریی لەسەر سەقامگیری سیاسی و کۆمەڵایەتی بە بابەتێکی گرینگ و سەرەکی دادەنرێت. هەر بۆیە ئەم توێژینەوەیە هەوڵدەدات لە پەیوەندیی نێوان نێوان فرەحزبی و سەقامگیری سیاسی و کۆمەڵایەتی وردبێتەوە، بە گرنگیدانێکی تایبەت بە هەرێمی کوردستانی\_عێراق.

**گرنگی ئەم توێژینەوەیە لەوەدایە کە:** تێگەیشتن لە پەیوەندی نێوان فرەحزبی و سەقامگیری سیاسی و کۆمەڵایەتی لە هەرێمی کوردستان کاریگەریی بەرچاوی هەیە، نەک تەنها بۆ خودی ناوچەکە بەڵکو بۆ بەستێنی فراوانتری سیاسەتی عێراق و ڕۆژهەڵاتی ناوەڕاستیش. ئەمەش پێویستی بە شیکارییەکی زانستی هەیە بۆ ئەوەی باشتر لە کاریگەرییەکانی فرە حیزبی لە سەر حوکمرانی، پڕۆسەی هەڵبژاردن و ڕای گشتی تێبگەین. سەرەڕای زیادکردنی سەرچاوەی زانستی لەمبوارە لە ڕوی تیۆرییەوە. ئەوا ئەم توێژینەوەیە بە ئاڕاستەی چۆنایەتی دەکرێت، ئەمەش دەبێتە هۆی ئاشنا بوونی زیاتری ئەو توێژەرانەی کە دەیانهەوێت بە ئاڕاستەی چۆنایەتی توێژینەوە بکەن، کە چۆن ئەم ئاڕاستەیە لە توێژینەوە کۆمەڵایەتییەکان پراکتیزە بکرێت، هەروەها دەبێتە هۆی سەرچاوەیەکی باش و زانستی بۆ ئەندامانی سەرکردایەتی حیزبە سیاسییەکان، بە سود وەرگرتن لە ئەنجامەکانی ئاشنای خاڵە لاواز و بەهێزەکانی خۆیان دەبن، تا بتوانن لە داهاتوو زیاتر هەوڵ بۆ دەستەبەر کردنی سەقامگیری و ئاسایش لە هەرێمی کۆردستان بدەن. هەروەها بەسود دەبێت بۆ زانستی کۆمەڵناسی بە گشتی و کۆمەڵناسی سیاسی و پسپۆڕییەکانی زانستە سیاسییەکان.

 **ئامانجەکانی توێژینەوەکە:** ئامانجی سەرەکی ئەم توێژینەوەیە زانینی کاریگەریی فرە حیزبییە لە سەر سەقامگیری سیاسی و کۆمەڵایەتییە لە هەرێمی کوردستان، بە ڕێگای دانانی چەند ئامانجێکی لاوه‌کی کە بریتین لە:

1. ئاشنابوون بە واقعیی سیاسی فرە حیزبی لە هەرێمی کوردستان.

2. زانینی کاریگەریی ململانێی سیاسی نێوان حیزبە سیاسییەکان لە سەر پەیوەندییە کۆمەڵایەتییەکانی خەڵک.

3. زانینی پەیوەندی فرە حیزبی بە گیانی ڕق و تۆڵە سەندنەوە لە نێوان تاکی کوردی

4. زانینی کاریگەریی فرە حیزبی لە کۆمەڵگای کوردی لە سەر پرۆسەکانی بەشداری سیاسی کە کاریگەرییەکە ئەرێنیە یا نەرێنی.

5. خستنەڕوی ڕوانگەی فرە حیزی لەبەرجەستە کردنی دیمۆکراسی و بونیادنانی حوکمرانیەتییەکی سەقامگیر.

**1. چوارچێوەی تیۆری توێژینەوەکە:**

**1.1. پێناسە کردنی چەمکە سەرەکییەکانی توێژینەوەکە:**

**یەکەم: حیزب (Party):**

حیزب بەمانا زانستییەکەی مێژویەکی زۆر کۆنی نییە، دەکرێ لەمبارەیەوە ئاماژە بۆ یەکەمین کتێبی زانستی مۆریس دۆڤرجیە(Mauric Duverger) بکەین کە بەناوی (حیزبە سیاسییەكان) ساڵی (1951) نوسیویەتی و تا ئیستاش بەیەكێك لە گرنگترین ئەو سەرچاوانە داده‌نرێ کە لەسەر حیزبی سیاسی نووسراون، بەڵام دەبینین (مۆریس دۆڤرجیه)ش پێناسەکردنیکی ڕونی بۆ حیزبی سیاسی نەکردووەو تا رادەیه‌ك بەکراوەیی جێیهێشتووه(مصطفی ،2010: 773)

 پێناسەی حیزب لای کیای (Key) بریتیە لە دەستە خەڵکێکی یەکگرتوو لەڕێگای گڕوتینێکی هاوبەش بۆ بەرژەوەندی نەتەوە یاخود مەبدەئێکی دیاریکراو ڕێکدەکەون ، بەڵام دەبینین لای ئەندریە هۆریو(A.Hauriou) بریتیە لە ڕێکخستنێکی هەمیشەیی و بەردەوام بەئاڕاستە و لەسەر ئاستی نیشتمانی و ناوخۆیی جوڵە دەکات، لەپێناو بەدەستهێنانی پشتگیری جەماوەری و ئامانجیشی گەیشتنە بە دەسەڵات بۆ وەدیهێنانی په‌یڕەو كردنی سیاستێکی دیاریکراو .(عبدالرحمن،2001: 337).

لە میانی ئەو پێناسانەی کە خرایە ڕو توێژەران پێناسەی ڕێککاری حیزب دەکەن بەوەی بریتییە لە کۆمەڵە خەڵکێک کە ئامانجێکی دیاریکراویان هەیە، به‌ ناوێک و هەبوونی پەیڕەوێکی ناوخۆ، هەوڵی بەدیهاتنی ئەو ئامانجە دەدەن.

سێیەم: فرە حیزبی (Multi Party):

فره‌ حیزبی بریتیە لە بوونی سێ حیزب یان زیاتر كە هەریەكەیان توانای كێبڕكێی سیاسی هەبێت وە بتوانێت كاریگەریی بكاتە سەر ڕای گشتی لەڕێگەی ڕێكخستنێكی جێگیر و بەردەوام كە بە هێز و سەربەخۆیی بەدەستی هێناوە، وە جیای دەكاتەوە لە گردبوونەوە ناجێگیرەكانی تر.(الطیب،٢٠٠٤: ٣٩٥).

سیستەمی فره‌ حیزبی ئەو سیستەمەیە کە زیاتر لە دوو حیزبی سەرەکی تیایدا چالاکن و دەتوانن بەشداری ڕکابەرییەکان بکەن بۆ وەرگرتنی دەسەڵات، ئەمەش لە وڵاتێك بۆ وڵاتێکی دیکەی خاوەن سیستەمی دیموکراسی جیاوازی هەیە، لە هەندێ وڵات سێ حیزب چالاکی و ڕکابەری دەکەن، لە هەندێ وڵاتانی دیکە ڕەنگە پێنج تا حەوت حیزبی سەرەکی ڕکابەری بکەن، دامەزراندن و تەشەنەکردنی ئەم سیستەمە پەیوەندییەکی ڕاستەوخۆی بە سیستەمی هەڵبژاردنی نوێنەرایەتی ڕێژەیی یەك قۆناغی هەیە، کە ڕێگە بە هەموو پارتەکان دەدا بە گوێرەی ئەو دەنگانەی بەدەستی دێنن، بەشداری دەسەڵاتی سیاسی بکەن. لەلایەکی دیکەوە ئەم سیستەمە پەیوەندی بەو کۆمەڵگایانەشەوە هەیە، کە فرە ڕەنگیان تێدایە لەڕوی ئەتنی و ئایینزایی و جوگرافی و چینایەتی و ... هتد.(سالح ، 2009: 94)

فرە حیزبی و ڕێکخستنی سیاسی گوزارشتێکی ڕاستگۆیانەی مافی هاوڵاتیانە لە فرە ڕەنگی و فرە جیاوازی بیرکردنەوەدا، بەڵام لە ئاستی سیستەمی سیاسی و سەقامگیری حکومەت و دامەزراندنی حکومەتێکی بەهێز(الغویل ، 1983: 125).

لە میانی ئەو پێناسانەی کە خرایەڕو توێژەران پێناسەی ڕێککاری چەمکی فرەحیزبی دەکەن بەوەی: سیستەمێکە لانیکەم دوو حیزب و لایەن یا زیاتر بە شێوەیەکی چالاکانە بەشداری لە پڕۆسە سیاسییەکاندا دەکەن و هەوڵی بەدیهێنانی سەقامگیری لە کۆمەڵگا دەدەن.

**چوارەم: سەقامگیری کۆمەڵایەتی (Social Stability):**

وشەی (Stability) کە هاوواتای جێگیری و سەقامگرییە لە ڕەگی وشەی(Stable) وەرگیراوە، بە واتای شتێک کە ناجوڵێت، ناکەوێت یا ناگۆڕێت. کاتێک لە گەڵ وشەی کۆمەڵایەتی دێت واتە توانای سیستەم یا نیزامێک بۆ گەڕانەوە بۆ حاڵەتی جێگیری دوای تێپەڕ کردنی ئاڵۆزییەکان(بیتس و فرد،1976: 792). ئەم چەمکە بە یەکێک لە چەمکە گرینگ و سەرەکییەکانی کۆمەڵناسی دادەنرێت، ڕەگ و ڕیشەی تێڕوانین بۆ ئەم چەمکە لە فەلسەفەی (ئۆگست کۆنت 1798-1857) سەرچاوە دەگرێت. کاتێ هەڵسا بە بەستنەوەی هەڵگیرسانی شۆڕشی کۆمەڵایەتی و لادانی پاشایەتی و دامەزراندنی کۆماری لە سەدەی حەڤدەهەمدا، کە بووە هۆی زیاتر ناسەقامگیری کۆمەڵایەتی و سیاسی، لەگەڵ دەرکەوتنی جۆری جیاواز لە کێشەی کۆمەڵایەتی(الحسن ،2005: 161).

سبنسەر وای دەبینێت کە سەقامگیری کۆمەڵگە و جێگیربوونی پەیوەستە بە قۆناغی گەشەسەندنی لەنێوان تەواوبوونی گەشەیی کۆمەڵگا ئاڵۆزبوونی لەلایەك و هەڵوەشانەوەی لەلایەکی تر، ئینجا دەچێتە قۆناغی سەقامگیری بەمەش کۆمەڵگا دەکاتە هێزێك کە هەلی یەکگرتویی پێکهاتووەکان و دامەزراوەکانی زیاد دەکات لەم قۆناغەدا کۆمەڵگا دەگاتە لوتکەی سەقامگیری (ئەلحەسەن،2018: 233-238).

هەروەها چەمکی سەقامگیری کۆمەڵایەتی زیاتر لە ڕوانگەکانی (ئەمیل دۆرکهایم) ڕەنگی داوەتەوە، لە ڕوانگەی دورکهایم یەکێک لە ڕەگەزە سەرەکییەکانی بەرقەرار بوونی سەقامگیری کۆمەڵایەتی؛ یەکانگیری و یەکگرتویی کرداری لە نێوان ئەندامانی نێو گروپ، کۆمەڵگا یا بونیادە پێکهێنەرەکانی کۆمەڵگایە لە گەڵ یەکتر. لە ڕوانگەی ئەو سەقامگیرییه‌ بەتایبەتی لە کۆمەڵگای ئەوڕۆی کە تاڕادەیەک ئاڵۆزی پێوە دیارە، دەکرێت بە ڕێگای هاوئاهەنگی نێوان تاکەکان و ڕۆڵە جیاوازەکان بەدەست بێت و بپارێزرێت(خوشحال وفرهی اصلی،2015: 3).

بە پشت بەستن بەو پێناسانەی سەرەوە توێژەران **پێناسەی ڕێگاکانی** سەقامگیری کۆمەڵایەتی دەکەن بەوەی: سەقامگیری کۆمەڵایەتی واتە هەبوونی هاوئاهەنگی و یەکگرتویی لە نێو بونیاد و سیستەمەکانی کۆمەڵگا، و بەتایبەتی ئەو لایەنانەی کە دەسەڵاتی حوکمرانییان بەدەستەوەیه‌، هەوڵ بۆ دەستەبەر کردنی جۆرێک لە هێمنی و ئارامی دەدەن به‌ئامانجی چاکسازی و گەشەپێدانی کۆمەڵگا.

پێنجەم: سەقامگیری سیاسی:

سەقامگیری سیاسی بریتییە لە بارودۆخێك كە دەوڵەت و تاكەكان لە كۆمەڵگە لە حاڵەتی لێك تێگەیشتن و ڕەزامەندبوون دابن، بە جۆرێك كە هیچ بوارێك بۆ توندوتیژی سیاسی لە ناو كۆمەڵگەدا یا چەوسانەوە بوونی نەبێت لەلایەن دەسەڵاتی سیاسی، لەگەڵ بوونی سەروەری یاساو سیستەمی دەستوری لە وڵاتدا. هەروەها بوونی جۆرێك لە هاوكاری و ڕێزگرتنی سەروەری لەنێوان دەوڵەت و دەوڵەتانی تر كە ئەمەش دەبێتە هۆی بەرجەستەبوونی سەقامگیری سیاسی ، كە بە ڕەگەزێكی گرنگ لە گەشەپێدانی كۆمەڵایەتی و ئابوری ڕێكخستنی دەزگاكانی كۆمەڵگا دادەنرێت (طاهر، 2011: 37).

سەقامگیری سیاسی بریتییە لە بارودۆخێكی هاوسەنگ لە نێوان وڵاتێك و وڵاتێكی تر كە مامەڵەیان لەگەڵ دەكات لەسەر ئاستی دەرەكی، بە جۆرێك كە جگە لە كاریگەریی دەرەكی ، كاریگەریی لەسەر ناوخۆی وڵاتیش دەبێت بۆیە دەبێت بارودۆخێکی هاوسەنگ لەنێوان دەوڵەت و تاكەكانی كۆمەڵگە و دەزگاكانیدا هەبێت بۆ ئەوەی سەقامگیریەكی ناوخۆیی بەرجەستە ببێت ، لەهەمان كاتیشدا دەبێت هاوسەنگی لە نێوان وڵات و وڵاتەكانی تردا هەبێت بۆ ئەوەی ئەو سەقامگیرییە بەشێوەیەكی گشتی بچەسپێت لەسەر ئاستی جیهانی دەرەوە بچەسپێت. (Spencer,1892: 65 - 67)

کەواتە پێناسەی ڕێککاری توێژەران بۆ سەقامگیری سیاسی ئەوەیە کە حیزب و لایەنە سیاسییەکان هەوڵ بدەن بۆ دروستکردنی کەشێکی گونجاو و لەبار، بەمەبەستی بەشدار کردنی تاکەکانی کۆمەڵگا لە پڕۆسەی سیاسی و بەرێوەبردنی وڵات، چ بە ڕێگای خۆیان یا بە ڕێگای نوێنەرەکانی لە دەسەڵات. بۆ ئەوەی کەشێکی سیاسی گونجاو دروست بێت و بتوانن لە ئاستی نێودەوڵەتی بە شێوەیەکی بەهێز دەربکەون.

**1.2. خستنەڕوی توێژینەوەکانی پێشو :**

**یەکەم: توێژینەوەی (کیفی هادی محمد 2023) بە ناونیشانی ململانێی پارتە سیاسییە کوردستانییەکان و کاریگەریی لە سەر سەقامگیری کۆمەڵایەتی؛ توێژینەوەیەکی مەیدانییە لە شاری هەولێر**. توێژینەوەیەکی چەندایەتییە و میتۆدی وەسفی لە ڕێگەی ڕوپێوی کۆمەڵایەتی بە نمونە بەکارهاتووە. کۆمەڵگای توێژینەوەکە: لە بواری شوێنی سنوری توێژینەوەکە شاری هەولێر بووە. بەمەبەستی نمونەوەرگرتن بۆ کۆکردنەوەی زانیارییەکان، لە توێژینەوەکە سود لە نمونەی هەڕەمەکی چینایەتی وەرگیراوە، کە تێدا ئەندامانی پارتە سیاسییەکان و هاووڵاتی ئاسایی بە تایبەتمەندییە دیمۆگرافیە جیاوازەکانیانی وەکو (ڕەگەز، بڕوانامە و تەمەن) وەرگیراون، کە کۆی گشتی نمونەکە (384) کەس بوون.

ئامانجەکانی توێژینەوەکە بریتی بوون لە:پێوانە کردنی ئاستی ململانێ حیزبەکان. دەستنیشان کردنی ئاستی لێکەوتە ئابوری و سیاسییەکانی ململانێی حیزبەکان. دەرخستنی ڕۆڵی ململانێ پارتە سیاسییەکان لە سەر ڕەهەندەکانی سەقامگیری کۆمەڵایەتی لە هەرێمی کوردستان. گرینگترین ئەنجامەکانی توێژینەوەکە بریتی بوون لەوەی: لە گەڵ بوونی ململانێ نێوان پارتەکان، ئاستی ناسەقامگیری کۆمەڵایەتی بەرز دەبێتەوە و لە ژێر هەڕەشە دادەبێت. هەروەها ململانێی سیاسی قوڵی نێوان پارتەکان، نایەکسانی و نادادپەروەری لە زۆربەری بوارەکانی ژیانی تاکەکانی کۆمەڵگا دێنێتە کایەوە. ململانێ پارتە سیاسییەکان یەکێک لە هۆكاره‌ سەرەکییەکانی هەستکردنی کۆمەڵگا بە ناسەقامگیری کۆمەڵایەتییە، چونکە کاریگەرییەکی پێچەوانە دەکەنە سەر ڕەهەندەکانی سەقامگیری کۆمەڵایەتی وەک (بژێو، حوکمڕانی و پەیوەندییەکان و بەها پیرۆزەکان).

**دووەم: توێژینەوەی (هەژار عوسمان حوسێن 2021) ، بە ناونێشانی " سه‌قامگیریی كۆمه‌ڵایه‌تی و په‌یوه‌ندیی به‌ متمانه‌ی سیاسی به پارته‌ كوردستانییه‌كان؛ توێژینەوەیەکی مەیدانییە لە سەر گەنجانی زانكۆ (زانكۆكانی سه‌لاحه‌ددین – هه‌ولێر، سلێمانی، دهۆك به‌نمونه‌).** ئامانجی سەرەکی توێژینەوەکە زانینی ئاستی سەقامگیری كۆمەڵایەتی و متمانەی سیاسی به ‌پارته‌ كوردستانییه‌كان له‌ هه‌رێم. بۆ گەیشتن بە ئامانجەكان توێژەر كۆمەڵگەى توێژینەوەكەى پێكهاتووه‌ لە گه‌نجانی قوتابی زانكۆكانى (سه‌لاحه‌ددین- هەولێر، سلێمانى و دهۆك) كە بە شێوەیەكى هەرەمەكى (336) قوتابی لە ڕەگەزەكانى نێر و مێ وەرگرتووە.

گرینگترین دەرئەنجامەکانی توێژینەوەکە بریتییە لەوەی ئاستی سەقامگیری كۆمه‌ڵایه‌تی و متمانەی سیاسی لای نمونەی توێژینەوەکە بەرزە. ئاستی هه‌ریه‌ك له‌ڕه‌هه‌ندی گونجانی كۆمه‌ڵایه‌تی و به‌ها و نه‌ریته‌ كۆمه‌ڵایه‌تیه‌كان نزمە، بەڵام ئاستی ڕه‌هه‌ندی تێركردنی پێداویستیه‌كان بەرزە. پەیوەندیەكی ڕون لە نێوان سەقامگیری كۆمه‌ڵایه‌تی و متمانەی سیاسی هەیە. پەیوەندی لە نێوان سەقامگیری كۆمه‌ڵایه‌تی و متمانەی سیاسی و گۆڕاوی تەمەن هەیە.

**سێیەم: توێژینەوەی (سەعدی ابراهیم 2018) بە ناونیشانی "عدم الاستقرار السیاسة في العراق بعد عام (2003).** میتۆدی توێژینەوەکە ڕێبازی شیکاری سیستەمەکانە. توێژەر سێ ئامانجی سەرەکی دیاریکردووە کە بریتین لە: ئامانجی خودی؛ ئەمە پەیوەندی بە خواستی توێژەره‌وە هەیە بە باسکردن و زانینی ناسەقامگیری سیاسی لە عێراق، بە هۆی پسپۆڕی توێژەر لەو بوارە. ئامانجی زانستی: بە هۆی کەمی توێژینەوە لەو بوارە، توێژەر ئامانجی دەوڵەمەند کردنی کتێبخانەی زانستییە لەو بوارانە. ئامانجی بابەتییانە؛ پەرەپێدانی چارەسەری کاریگەریی بۆ دیاردەی ناسەقامگیری سیاسی.

لە توێژینەوەکە کۆمەڵێک دەرئەنجام خراوەتەڕو کە بریتییە لەوەی: هۆکاری زۆر لە پشت دیاردەی ناسەقامگیری سیاسی لە عێراقی دوای ساڵێ (2003) هەیە کە بریتین لە (سیاسی، دەستوری، ئابوری، کولتوری، کۆمەڵایەتی. هەروەها هۆکاری دەرەکی وەک ناوچەیی و نێودەوڵەتی. بەڵام هۆکارە سەرەکییە ناوخۆییەکان هۆكاری سەرەکین بۆ هۆکارە دەرەکییەکان. واتە بە بێ ئەو هۆکارە ناوخۆییانە، هۆكارە دەرەکییانە نەیاندەتوانی دەرفەتێک بدۆزنەوە بۆ دەستێوەردان لە کاروباری ناوخۆیی عێراق.

**1.3. خستنەڕووی ڕوانگە تیۆرییەکانی توێژینەوەکە:**

**یەکەم: فره‌ حیزبی**

فره‌ حیزبی بە یەكێ لە ڕوخسارە سەرەكییەكانی فرەیی سیاسی دادەنرێت. مانای گشتی فره‌ حیزبی بریتیە لە ئازادی حیزبی، بەو مانایەی كە ماف بدرێت بە هەر كۆبونەوەیەك بۆ دەربڕین لەخۆی و قسەكردن لەگەڵ ڕای گشتی بەشێوەیەكی ڕاستەوخۆ لەژێر ڕۆشنایی ئەو دژییەكیەی كەوا هەموو كۆمەڵگەیەكی سیاسی تێیدایە، كەوا لەڕێگەیەوە دەگەیت بە باشترین چوارچێوە كە ڕێگەدەدات بە سەروەری چەمكی كێبڕكێی سیاسی، لەپێناو گەیشتن بە دەسەڵات و بەشداریكردن تێیدا.

تیۆری یاسای دوڤێرگەر (Duverger's Law): ئەم تیۆرە بە یەکێک لە ناسراوترین تیۆرەکانی کۆمەڵناسی سیاسی دادەنرێت، کە لە لایەن کۆمەڵناسی فەرەنسی (مۆریس دوڤێرگەر Maurice Duverger 1945 ) لە کتێبی "لایەنە سیاسییەکان؛ ڕێکخستن و چالاکییەکانیان لە دەوڵەتی مۆدێڕن" پێشنیاز کراوە. تیۆرەکە باس لە پەیوەندی نێوان جۆری سیستەمی هەڵبژاردن دەکات کە لە وڵاتێکدا بەکار دەهێنرێت و ژمارەی ئەو پارتە سیاسیانەی کە دەیانهەوێت لەو سیستەمەدا سەرهەڵبدەن و گەشە بکەن (Benoit,2006: 69) (دوفرجیە،1991).

بە کورتی بنەمای ئەو یاسایە بریتیە لەوەی:

أ. لەو وڵاتانەی کە سیستەمی (First-past-the-post FPTP) یا فرەییان هەیە، ئەو کاندیدەی زۆرترین دەنگی بەدەستهێناوە سەردەکەوێت ئەگەری پەرەسەندنی سیسمتەمی دوو حیزبی یا فرە حیزبی زیاتر. ئەمەش لە بەرە ئەوەیە کە دەنگدەران دەیانهەوێت بە شێوەیەکی ستراتیژی دەنگ بە یەکێک لەو پارتە گەورە و بەهێزە بدەن بۆ ئەوەی دڵنیابن لەوەی کاندیدی پەسەندکراویان چانسی سەرکەوتنی زیاتری هه‌یه‌. ئەمەش وادەکات لایەنە سیاسییە بچوکەکان نەمێنن یا لە گەڵ لایەنە سیاسییە بەهێزەکان هاوپەیمانییەتی دروست بکەن (Rich,2014: 183-184).

ب. لەو وڵاتانەی کە سیستەمی هەلبژاردنی نوێنەرایەتی ڕێژەیی (Proportional Representation PR) یا هەیە، کە حیزبەکان کورسی بە ڕێژەی پشکی دەنگەکانیان وەردەگرن، ئەگەری پەرەسەندنی سیستەمی فرە حیزبی زیاترە، لەم جۆرە سیستەمەدا حیزبە بچوکەکان دەتوانن نوێنەرایەتی لە دەسەڵاتی یاسادانان بە دەست بهێنن تەنانەت ئەگەر پشتیوانی بنکە فراوانیشیان نەبێت. ئەمجۆرە نوێنەرایەتی ڕێژەیی کورسی لە ئۆرگانەکانی یاسادانان بە ڕێژەی هێزی خۆیان لە لای دەنگدەرەکانیان دەبەخشێت، بۆ نمونە ئەگەر حیزبی A بە ڕێژەی (53%) دەنگەکان بە دەست بهێنێت، ئەوا (53%) کورسییەکانی یاسادانان بە دەست دەهێنێت. هەروەها ئەگەر حیزبی B بە ڕێژەی (15%) دەنگەکان بەدەست بهێنێت، ئەوا (15%) کورسییەکان بەدەست دەهێنێت. لایەنگرانی ئەمجۆرە سیستەمە پێیانوایە ئەم پلانە ڕێژەی بەشداری دەنگدەران زیاد دەکات، بە تایبەتی لە نێو کەمینەکاندا. هەروەها پێشبینی دەکرێت پلانی ڕێژەیی ببێتە هۆی زیادبوونی نوێنەرانی کەمینەکان (Donovan and Smith,1994: 2).

کەواتە دەتوانین بڵێین فره‌ حیزبی بوونی چەند حیزبێكی خاوەن هێز و یەكسان دەسەپێنێ، وە هەریەكەیان سیاسەتێكی دیاریكراوی سەبارەت بە بابەتە گرنگەكان هەیە، و ئەو حیزبانە تەواو یەكسان نین لە كاریگەریی كردنە سەر ئاراستەكانی ڕای گشتی و ژیانی سیاسی. هەروەها فرەیی حیزبی پێویستی بەوە هەیە كەوا گۆڕەپانی سیاسی كراوە بێت بە بەردەوامی بە ڕوی هێزە سیاسی و كۆمەڵایەتییە جیاوازەكان، كەوا بیروبۆچوون و دیدگای فكری جیاوازیان هەیە، لەگەڵ ئەو گۆڕانكاریە سیاسیەی هەیە، كە بووەتە هۆی ئەوەی سەرجەم حیزبە سیاسییەكان نەرمی زۆر بنوێنن لە مامەڵەكردنیان لەگەڵ كاروباری سیاسی، كە وایلێدەكات بتوانێ بگونجێت لەگەڵ ئەو دۆخە گۆڕاوەدا.

**دووەم: سەقامگیری کۆمەڵایەتی:**

یەکێک لە هۆکارە گەورەکانی پێشکەوتنی ماددی و مەعنەوی هەر نەتەوەیەک یەکگرتویی و پێکەوەیی بووە. هەر بۆیە هاوئاهەنگی لە نێوان بونیادە پێکهێنەرەکانی هەر کۆمەڵگایەک پێ دەوترێ یەکانگیری و سەقامگیری. پێش هەموو شتێک دەبێت بزانین کە چەمکەکانی وەکو یەکگرتویی کۆمەڵایەتی، نەزمی کۆمەڵایەتی، پێکهاتەی کۆمەڵایەتی، ڕێکخستنی کۆمەڵایەتی، سیستەمی کۆمەڵایەتی و هاوئاهەنگی کۆمەڵایەتی، هەموویان لە چوارچێوەی یەک بابەتن و پەیوەندییان پێکەوە هەیە، ئەگەرچی مانا و شیکردنەوەی جیاوازییان هەبێت(خوشحال و فرهی اصلی2015: 2) و هەموو ئەمانە لە شیکردنەوەیان دەچنە چوارچێوەی سەقامگیری کە چەندین بواری جۆراوجۆری هەیە وەکو؛ سەقامگیری کۆمەڵایەتی، که‌لتوری، سیاسی یا ئابوری، و ئامانج لێی گەشە و بەرەوپێش بردنی کۆمەڵگایە. چەمکی سەقامگیری بە چەمکێکی سەرەکی لە کۆمەڵناسی دادەنرێت و لە ڕوانگە و تیۆری زانایانی کۆڵناسی ڕەنگی داوەتەوە. لەم توێژینەوەیەدا مەبەست لە سەقامگیری دوو بواری سەقامگیری سیاسی و کۆمەڵایەتییە.

سەقامگیری کۆمەڵایەتی بە یەکێک لە بابەتە سەرەکییەکان لە کۆمەڵناسی دادەنرێت. ئەمەش ئەو پرسیارە لای کۆمەڵناسان دروست دەکات، کە ئایا چ شتێک یەکگرتوی و یەکانگیری بە کۆمەڵگا دەبەخشێت؟ ئەوان یەکێک لە تایبەتمەندییەکانی سیستەمە کۆمەڵایەتییەکان بۆ سەقامگیری دەگەڕێننەوە. بێگومان ناتوانین لە بونیاد یا سیستەمی کۆمەڵایەتی هیچ کۆمەلگایەک تێبگەین، جگە لەوەی درک بەوە بکەین کە ژیانی کۆمەڵایەتی بەردەوامی هەیە و هەموو کۆمەڵگاکان بەردەوام ڕوبەڕوی گۆڕانکاری دەبنەوە، بەڵام ئەم گۆڕانکارییە کۆمەڵایەتییانە کاتێک مانا پەیدا دەکەن کە پەیوەستی بکەین بە سەقامگیری(کوهن،2002: 216-219).

سەقامگیری کۆمەڵایەتی لە ڕوانگەی (ئۆگست کۆنت August Comte 1798-1857):

کۆنت بە یەکەم کەسەکان دادەنرێت کە چەمکی سەقامگیری کۆمەڵایەتی بەکارهێنا. ئامانجی کۆنت دامەزراندنی زانستێکی سروشتی بۆ کۆمەڵگا بوو کە بتوانێت جگە لە ڕونکردنەوەی پەرەسەندنی ڕابردوی مرۆڤایەتی، پێشبینی ڕێڕەوی داهاتووی کۆمەڵگاکانیش بکرێت. کۆنت هەوڵی دەدا جگە لە دانانی یاسا و ڕێساکانی بزوێنەری مرۆڤایەتی، مەرجە بنەرەتی و پێویستییەکان بۆ سەقامگیری کۆمەڵگاکان لە هەر سەردەمێکی مێژوی مرۆڤایەتی دیاریبکات().

کۆنت پێوابوو نابێت چاوەڕوان بکرێت کاتێک سیستەمێک لە نێو دەچێت، سیستەم یا نەزمێکی کۆمەڵایەتی نوێ و هەروەها بیرکردنەوەیەکی نوێ بە یەکجاری سەرهەڵبدات. ئەو ئاماژە بەوە دەکات کە گواستنەوە لە سیستەمێکی کۆمەڵاتی بۆ سیستەمێکی دیکە هەرگیز ناتوانێت بەردەوام و ڕاستەوخۆ بێت و مێژوی مرۆڤایەتی بە قۆناغە یەک لە دوای یەکەکانی (ئۆرگانیکی) و (قەیرانی) دیاریدەکرێت. لە قۆناغی ئۆرگانیکی، یەکیەتی کۆمەڵایەتی و هاوئاهەنگی فیکری بوونی هەیە و بەشە جۆراوجۆرەکانی بونیادی کۆمەڵگا هاوسەنگ و هاوتەریبن. بەڵام بە پێچەوانەوە لە قۆناغی قەیرانی کۆڵەکەکانی متمانە لاواز دەبن و نەریتەکان بێ بەها دەبن و بونیادەکانی کۆمەڵگا توشی ناهاوئاهەنگی و ئاڵۆزی دەبن، ئەم دۆخەش هۆکارە بۆ دروست بوونی قۆناغێکی ئورگانی دیکە و ڕێکخستنەوەی بونیادی کۆمەلگاکان(کوزر،2003: 23).

کۆنت لە میانەی شرۆڤە کردنی جێگیری یا ستاتیکی کۆمەڵگا، ڕەگەزەکانی کۆمەلگا دیاریدەکات کە لە تاک، خێزان، دین و دەوڵەت پێکدێن. هەروەها ئەو بڕوایە وایە ئەگەر بەرپرسان گرنگی بە چاکسازی سێ سیستەمی (پەروەردە، خێزان و سیاسی) نەدەن ئەوا هاوکاری و هاوئاهەنگی کۆمەڵایەتی نایەتە دی. هەروەها سەبارەت بە سیستەمی سیاسی ئەو ئاماژە بەوە دەکات کە؛ بەرپرسە لە چەند ئەرکێکی سەرەکی و گرینگترینیان دیاریکردنی ئەرک ومافەکانی فەرمانڕەوایە بەرامبەر گەل و ڕێکخستنی ئەو خزمەتگوزارییانەی دەوڵەت پێشکەشی تاکەکانی کۆمەڵگای دەکات. هەروەها سەرپەرشتیکردن پەیوەندییە نێودەوڵەتییەکان و واژۆکردنی پەیماننامی و بڕیارە سەربازییەکان. هەروەها دەوڵەت بەرپرسە لە کۆتایی پێهێنان بە ناکۆکییەکانی نێوان تاک و گروپەکان و بەرپرسە لە پاراستنی یەکیەتی و هاوبەندی کۆمەڵگا(ئەلحەسەن،2018: 145-147). کۆنت هەروەها لە باسکردنی داینامیک یا گۆڕان باس لە قۆناغە جیاوازەکانی مێژوی مرۆڤایەتی دەکات کە پێی تێپەڕ بوون و بە ئێستا گەیشتووە. ئەوەیش بریتین لە: (قۆناغی لاهوتی، قۆناغی میتافیزیکی و قۆناغی زانستی یا پۆزیتیڤیزم"(ئەلحەسەن،2018: 151-152).

**سەقامگیری کۆمەڵایەتی لە ڕوانگەی (ئەمیل دورکهایم):**

تیۆری سەقامگیری کلاسیک یا هەمان تیۆری (ئەمیل دورکهایم) باس لە دوو جۆر سەقامگیری و یەکانگیری لە پڕۆسەی گۆرانکاری کۆمەڵایەتی دەکات. یەکەم: سەقامگیری ستاتیکی کە تایبەتمەندی کۆمەڵگا نەریتییەکانە. دووەم: سەقامگیری داینامیکی لە هاوئاهەنگی و سەقامگیرییە لە نێو بونیادە پێکهێنەرەکانی کۆمەڵگا و پێیوابوو کە هەرچەندە شارستانیەت بەرەوپێش بچێت و کۆمەلگاکان پێشکەوتوو بن، پێویستی دروست بوونی سەقامگیری داینامیکی زیاتر دەبێت(بشیریە،2004: 79). ڕوانگە و هزرەکانی کۆنت بەتایبەتی سەبارەت بە ئاڵۆزی و ناسەقامگیری کۆمڵایەتی بووە. بەڵام ئەویش وەکو بڕوای بە چاکسازی بوو نەک گۆڕانکاری بنەڕەتی یا گۆڕانکاری سیستەم و کۆمەڵگاکان پێوابوو کە بە چاکسازی کۆمەڵایەتی دەکرێت ئەو ئاڵۆزییانە کەم بکرێتەوە() کرۆکی هزرەکانی خۆی لەوە دەبینیەوە کە ئەندام و بونیادە پێکهێنەرەکانی کۆمەڵگا جۆراوجۆرەکان هەر کامەیان ئەرک و ڕۆڵی دیاریکراویان هەیە کە هاوکاری یەکترن لە تەواوکاری ئەو بونیادە کۆمەڵایەتییە و ئەرکی هەر کامەیان پێویست و زەرورییە و کاریگەریی لە سەر ئەوانی دیکەش دەبێت و هاوئاهەنگی لە نێوان ئەوان هۆکارە بۆ دەستەبەر بوونی هاوئاهەنگی و سەقامگیری کۆمەڵایەتی(توسلی،2012: 259).

**سێیەم: سەقامگیری سیاسی****:**

 یەکێک لە سیستەم یا بونیادە گرینگەکانی کاریگەر لە بەدیهاتنی سەقامگیری لە کۆمەڵگاکان، سیستەمی سیاسیە. هەر بۆیە باس کردن لە سەقامگیری سیاسی و بەستنەوەی بە فرە حیزبی دەچێتە چوارچێوەی کۆمەڵناسی سیاسی. بێگومان ئەم بابەتەش سەرنجی زۆرێک لە توێژەر و بیرمەندانی ڕاکێشاوە، ئەمەش بۆتە هۆی خستنەڕوی چەند ڕوانگەی تیۆری جیاواز کە بتوانرێ ئەم دوو بوارە لە خۆ بگرێت. لێرەدا گرنگترین ئەو تیۆر و ڕوانگە تیۆرییانەی پەیوەندیدار بەو دوو بابەتە بە کورتی دەخەینە ڕو، ئەمەش بە مەبەستی ئاشنا بوونی خوێنەران بەو ڕوانگە تیۆرییانە، کە توێژەرانی داهاتوو بتوانن زیاتر شیکاری ئەم بابەتە بکەن.

أ. تیۆری ئاشتی دیمۆکراسی (Democratic Peace Theory): ئەم تیۆر ئاماژە بەوە دەکات کە دیمۆکراسییەکان کەمتر ئەگەری ئەوەیان هەیە شەڕ و ناکۆکییان لە گەڵ یەکتر هەبێت. بە جێبەجێ کردنی ئەم تیۆرە بۆ سیستەمی فرە حیزبی، دەتوانرێت بوترێت ئەو وڵاتانەی کە دیمەنێکی سیاسیی فرە حیزبی ڕکەبەرایەتی و ئاشتیانەیان هەیە، بە هۆی چارەسەری ناتوندوتیژی جیاوازییە سیاسییەکانەوە، زیاتر سود لە سەقامگیری سیاسی وەرگرن.

ب. تیۆری چارەسەر کردنی ناکۆکی ( Conflict Resolution Theory): ئەم تیۆرەش لە شیکردنەوەی پەیوەندی نێوان فرە حیزبی و سەقامگیری سیاسیدا سودی هەیە، بە دابین کردنی میکانیزمەکان بۆ چارەسەر کردنێکی ئاشتیانەی ناکۆکی و ناڕەزایەتییەکان لە نێوان ئەکتەرە سیاسییە جیاوازەکاندا. ئەم تیۆرە ئاماژەیە بەوەی؛ ململانێ لەو بارودۆخانەدا ڕو دەدات کە دوو لایەن یا زیاتر (تاکەکان یا گروپەکان) کۆمەڵێک بەرژەوەندی یا ئامانجیان هەیە کە بە جۆرێک لە جۆرەکان ناتەبان. هەر بۆیە ئەگەر لایەنەکان هەوڵ بدەن بەرژەوەندی یا ئامانجەکانیان لە گەڵ یەکتر بگونجێنن و پێکەوە تەبا بن، ئەوا هیچ ململانێیەک ناتوانێت بوونی هەبێت، لەبەر ئەوەی هەوڵ دەدرێت بە ڕێگای گفتوگۆ یا دانوستان قسەی لەسەر بکەن، بۆیە ئیتر شتێک نامێنێت کە ببێتە هۆی ناکۆکی و شەڕی لە سەر بکەن. هەروەها ئەم ململانییە دەتوانرێت لە چوارچێوەی هاوکاری یا کێبڕکێدا ڕو بدات(Cohen,2010: 391).

**3. لایەنی مەیدانی توێژینەوەکە:**

**3.1. میتۆدی توێژینەوەکە:**

میتۆد بە مانای جۆراوجۆر بەکار دێت، هەندێ جار بە هاوواتای تیۆر و نمونەی مەعریفی خراوەتەڕو، هەندێ جاریش لە ئاستی ئامراز و تەکنیکەکانی توێژینەوەدا کورت دەکرێتەوە. بەڵام کاتێک لەگەڵ چەمکی توێژینەوە دەخرێتە یەک دەستەواژە پێناسە دەکرێت بەوەی کە؛ کۆمەڵێک تەکنیکی سیستەماتیکە لە توێژینەوەی زانستی بەکار دەهێنرێت. واتە ڕێنماییە بۆ توێژینەوە و چۆنیەتی ئەنجامدانی، کە لایەنی تیۆری و مەیدانی پێکەوە دەبەستێتەوە(انور،2022: 86). ئەم تویژینەوەیە (کاریگەریی فرەحیزبی لەسەر سەقامگیری سیاسی لە هەرێمی کوردستان/عێراق)، بە ئاڕاستەی چۆنایەتی (Qualitative Approach) ئەنجام دراوە. ئامرازی بەکارهاتوو لەم توێژینەوەیە بۆ کۆکردنەوەی زانیارییەکان لە کۆمەڵگای توێژینەوەکە چاوپێکەوتنی نیمچەکراوەیە. لەمجۆرە توێژینەوانە پشت بە لێکۆڵینەوە لە دیاردەکە و کارلێکی کۆمەڵایەتی لە گەڵ نمونەی توێژینەوەکە دەبەسترێت، کە لە جیاتی داتا و ئامار، زیاتر وشە بەکار دێت.

**3. 2. کۆمەڵگای توێژینەوەکە:**

 کۆمەڵگای توێژینەوە کۆی گشتی یەکەکانی توێژینەوەیە، کە توێژینەوەیان لەبارەوە دەکرێت، و کۆمەڵێک تایبەتمەندی هاوبەشیان هەیە(Mahmood and Anwar،2024: 64). کۆمەڵگای ئەم توێژینەوەیە بریتیە لە حیزبە سیاسییەکانی هەرێمی کوردستان.

**3. 3. نمونەی توێژینەوەکە:**

هەڵبژاردنی نمونەی توێژینەوە یەکێکە لە هەنگاوە گرینگەکانی توێژینەوەی زانستی، لەبەر ئەوەی لە توێژینەوەکانی بواری زانستە کۆمەڵایەتیەکان لە لایەک بە هۆی فراوانی کۆمەڵگای توێژینەوە، توێژەر ناتوانێ هەموو ئەو تاک یا یەکانە وەربگرێت کە پەیوەستن بە توێژینەوەکە بۆیە بەشێکی کۆمەڵگای توێژینەوەکە وەردەگرێت. لە لایەکی دیکە ڕاستی و دروستی ئەنجامەکانی هەر توێژینەوەیەک بە هەڵبژاردنی نمونەیەکی دروست و زانستی هەڵدەسەنگێنرێت و پێویستە نوێنەری سەرجەم تایبەتمەندییەکانی کۆمەڵگای توێژینەوەکە بێت(ساروخانی،2004: 154).

نمونەی ئەم توێژینەوەیە لە جۆری مەبەستدارە. نمونەی مەبەستدار جۆرێکە لە نمونە وەرگرتنی نائەگەری، نمونە وەرگرتنی مەبەستدار هاوواتایە بە توێژینەوەی چۆنایەتی، هەر بۆیە لە نمونەی مەبەستدار هەندێکجار توێژەر بە دوای گەیشتن بە ئامانج یان ئامانجێکی دیاریکراودا دەگەڕێت، بۆیە ئەندامانی نمونەکە هەڵدەبژێرێت بۆ ئەوەی خزمەت بە بەدیهێنانی مەبەست یا ئامانجەکانی توێژینەوەکە بکات. هەر بۆیە توێژەران تەنها ئەندامانی سەرکردایەتی حیزبە سیاسییەکانی هەرێمی کوردستانیان وەرگرتووە، بەتایبەتی ئەوانەی کە ماوەیەکی زۆر لەو حیزبانە ئەندامن و تەنانەت پۆستی باڵای حکومی و حیزبییان هەبووە. بە گشتی لەم توێژینەوەیە (23) کەس وەکو نمونەی توێژینەوەکە وەرگیراون و چاوپێکەوتنیان لەگەڵ کراوە.

**3. 4. ئامرازەکانی کۆکردنەوەی زانیاری:**

لەم توێژینەوەیە بۆ کۆکردنەوەی زانیارییەکان (چاوپێکەوتنی نیمچەکراوە یا نیمچە ڕێکخراو بەکارهاتووە. ئەم ئامرازە بە یەکێک لە ئامرازە گرینگەکانی توێژینەوە چۆنایەتییەکان دادەنرێن.

**3. 5. ئاکاری توێژینەوەکە:**

لە کاتی ئەنجامدانی توێژینەوەی چۆنایەتی بە تایبەتی بە ڕێگای چاوپێکەوتن ڕەچاو کردنی ئاکاری توێژینەوە بە یەکێک لە بنەما سەره‌کییەکانی ئەنجامدانی توێژینەوەی زانستی دادەنرێت و پێویستە ڕەچاو بکرێت. لەم توێژینەوە توێژەران بەشێوەی ڕاستەوخۆ چاوپێکەوتنیان لە گەڵ لێتوێژراوان کردووە و موڵەتیان لێ وەرگیراوە چاوپێکەوتنەکە بە ڕێگای تۆمار کردنی دەنگی بێت. هەروەها ڕەزامەندییان لێ وەرگیراوە ئەگەر لایەنی فەرمی بۆ بڵاوکردنەوەی توێژینەوەکە پێویستیان بە لیستی ناوەکان بێت ئەوا دەتوانن بەردەستییان بکەن بۆیان. بۆ هەر یەکێک لە لێتوێژراوان ڕونکراوەتەوە کە توێژەران کەسانێکی ئاکادیمین و ئەو چاوپێکەوتنە بە مەبەستی زانستییە.

**4. خستنەڕووی زانیارییەکان و ئەنجامەکانی توێژینەوەکە بەپێ ئامانجەکانی توێژینەوەکە:**

لەم بەشەدا توێژەران ئەو زانیارییانەیان ڕێکخستووە کە لە میانی چاوپێکەوتنەکاندا کراون و هەوڵ دراوە بە پێ ئامانجەکانی توێژینەوەکە پۆلێن بکرێن و وه‌ڵامی هەر پرسیار یا تەوه‌رێکی توێژینەوەکە لە میانی خشتەیەک دەخرێتەڕو. ناوەکان کۆدیان بۆ دانراوە و ناوی ڕاستەقینەی لێتوێژراوان لە لای توێژەران پارێزراوە ئەگەر هەڵسەنگێنەران یا ئەو لایەنەی ئەم توێژینەوەیە بڵاو دەکاتەوە بۆ دڵنیا بوون لە زانیارییەکان دەتوانن ناوەکان بخەنە بەردەستیان و دڵنیایان بکەنەوە لە ڕاست و دروستی ئەنجامدانی چاوپێکەوتنەکان.

**4. 1. ئامانجی یەکەم زانینی واقعی سیاسی فرە حیزبی و کاریگەریی لە سەر کۆمەڵگای کوردی.**

خشتەی (1)

 ڕای بەشدارانی نمونەی توێژینەوەکە لە سەر فرە حیزبی دەخاتەڕو

|  |  |  |
| --- | --- | --- |
| ژمارەی لێتوێژراو | ناوەڕۆکی تێڕوانینی بەشدارانی نمونەی توێژینەوەکە | کۆدی بنەڕەتی  |
| 1-1 | فرە حیزبی لە هەموو کۆمەڵگایەکدا شتێکی تەندروستە، لەبەر ئەوەی هەموو تاکەکانی کۆمەڵگایەک کە بیروباوەڕ و بۆچوونیان نییە، بۆیە پێویستە حیزبی جیاوازیش هەبێت. بەڵام فرە حیزبی لەو کۆمەڵگا و دەوڵەتانەی کە دیمۆکراسی تێدایە، زیاتر سەردەکەوێت و دەبێتە هۆی سەقامگیری. لەو جۆرە کۆمەڵگایانە سەرەڕای جیاوازی و کێبڕکێی نێوان حیزبەکان، بەڵام هەموویان کار بۆ بەرژەوەندی و گەیشتن بە ئامانجە بنەڕەتییەکانی وڵاتەکەیان دەکەن. سەبارەت بە فرە حیزبی لە هەرێمی کوردستان ئەگەرچی شتێکی باش و پێویستە، بەڵام زۆر تەندروست نییە و ناکۆکییەکان کاریگەریی کردۆتە سەر بەرژەوەندییە گشتییەکانی وڵات. ناکۆکییە سیاسییەکان وایکردووە کە فرە حیزبی وەکو دوژمنایەتی کردنی یەکتری لێبێت و فرە حیزبی بە باشی جێبەجێ نەکراوە و ئەمەش زیانێکی زۆری بۆ سەر هەرێمی کوردستان هەیە | فرە حیزبی شتێکی ئاسایی و پێویستە، بەڵام لە هەرێمی کوردستان کاریگەریی نەرێنی زیاتر و زیانی هەیە.  |
| 1-2 | فرە حیزبی گرنگە و پێویستە، بەڵام لە کوردستان زیاد لە پێویست حیزب هەیە، هەندێکیان حیزبی ڕەسەن و خاوەن مێژو و خەباتن، بەڵام هەندێک لە حیزبەکان زیاتر وەکو پاشکۆی حیزبە سەرەکی و بەهێزەکانن و حیزبی ڕەسەن نین.  | فرە حیزبی گرنگە و باشە، بەڵام نەک ئەو شێوە فرە حیزبییەی کوردستان |
| 1-4 | ئەگەر بە سادەیی باس لە فرە حیزبی بکەین؛ باشترین ڕێگایە بۆ ئەوەی هەموو کۆمەڵگا بەشدار بن لە پڕۆسەی سیاسی وڵات. هەموو هاوڵاتییەک خاوەنی ڕوانگەی سیاسی نییە، بەڵام هەموو هاووڵاتییەک پاڵپشتی لە بۆچونێکی دیاریکراو دەکات. کاتێک حیزب و ڕێکخراوی سیاسی هەبێت و لە چوارچێوەی یاسادا خۆیان ڕێکبخەن، دڵنیابن کە هەموو هاووڵاتییان بە ڕێگای ئەوان بیروڕای خۆیان دەگەیەنن و هەر بەو ڕێگایەوە ڕەزامەندی خۆیان یا ئیعترازی خۆیان لە سەر شێوەی بەڕێوەبەری و فەرمانڕەوایی دەردەبڕن. هەروەها هەبوونی فرە حیزبی نیشانەی پەرەسەندنی کۆمەڵگای مەدەنییە. بەڵام لە کوردستان سیستەمی فرە حیزبی هیچ تەندروست نییە و هۆکار بووە بۆ قوڵبونەوەی کێشەکان. ئەو فرە حیزبیەش لە هەرێمی کوردستان پەیوەندی بە قۆناغی پێش ڕزگاربوون هەیە کە هەموویان هەوڵی ڕزگاریی نیشتمانیان دەدا، بەڵام لە ئێستادا ئاوا نییە.  | فرە حیزبی ڕێگایەکی باشە بۆ بەشداری تاکەکانی کۆمەلگا لە پڕۆسە سیاسییەکان و بەڕێوەبردنی وڵات.  |
| 1-5 | فرە حیزبی پێویستە و ڕەنگدانەوەی دیمۆکراسی و بڕوابوون بە دیمۆکراسییە. بە هۆی هەبوونی سیستەمی فرە حیزبی دەکرێت شێوەی چارەسەر کردنی ناکۆکییەکان لە جیاتی شەڕ و ئاڵۆزی بگۆڕدرێت بۆ شەڕێکی مەدەنی و چارەسەرێکی ئاشتیخوازانە. ئەوەی لە هەرێمی کوردستان هەیە تەنها ڕواڵەتەکەی فرە حیزبییە، لەبەر ئەوەی جەوهەرەکەی فرە دەسەڵاتییە کە دژ بە ڕۆحی فرە حیزبی و دیمۆکراسیشە | فرە حیزبی هاوواتایە لە گەڵ دیمۆکراسی و هۆکارە بۆ چارەسەری ناکۆکییەکان، بەڵام لە کوردستان پێچەوانەیە |
| 1-6 | لە ڕاستیدا سیستەمی فرەیی یا فرە حیزبی پێشتر نەک لە کوردستان، بەڵکو بە گشتی لە عێراق بوونی نەبووە و هەر بە شێوەیەکی دیکتاتۆرییانە بەڕێوە چووە. بەڵام دوای ساڵی (1991) فرە حیزبی لە کوردستان بە شێوەیەکی یاسایی بڕیاری لەسەر درا و بوو بە یاسا. فرە حیزبی هۆکار و ئامرازێکە بۆ کۆکردنەوەی بیروڕای تاکە جیاوازەکانی کۆمەڵگا، بۆ گوزارشت کردن لە خواستەکانی خۆیان. لە کوردستانیش تا ئاستێکی باس بۆتە هۆکارێکی باش و ئیجابی بۆ ئەوەی بە شێوەیەک لە شێوەکان جۆرێک لە حاڵەتی سەقامگیری لە ناو کۆمەڵگای کوردستاندا دروست ببێت و تا ئێستاش بە شێوەیەک لە شێوەکان بەردەوامە.  | فرە حیزبی لە کوردستان شتێکی باشە و کاریگەریی ئەرێنی هەبووە.  |
| 1-7 | فرەیی ئیتر فرە حزبی بێت یا فرە سیاسی بێت یا فرە كۆمەڵایەتی بێت یان فرە ئایینی یاخود نه‌ته‌وه‌یی بێت من پێم وایە باشترین و جوانترین تابلۆیە كە لە دورەوە تۆ سەیری بكەیت. بۆ مەسەلەی پێكەوە ژیانیش من پێموایە لە هەر كۆمەڵگه‌یەك، دەوڵەتێك و ناوچەیەك كە فرە نەتەوه‌یی و ئایینی وه‌ فرە سیاسی واتە فرە حزبی تێدایە من پێم وایە هەم خەڵكەكە زیاتر ئاسودەیە، ژیانیشیان باشتر دەبێت هەمیش وڵاتەكە باشتر دەبێت و توشی شەڕو شۆڕ نابێت. سەبارەت بە کوردستان ڕاستە فرە حیزبی شتێکی باشە، بەڵام ئەوەی ئێستا دەکرێت ئەو ململانێ نادروستەی کە لە نێو پارتی و یەکیەتی هەیە، بەڕاستی کاریگەریی زۆر خراپی کردۆتە سەر هەموو لایەنەکانی ژیانی تاکەکان.  | فرە حیزبی باشە و کاریگەری باشی لە سەر بەرەوپێشچوونی وڵاتدا هەیە. بەڵام لە هەرێمی کوردستان کاریگەریی نەرێنی زیاترە.  |
| 1-8 | لەهەرێمی كوردستاندا كۆی پارتە سیاسیەكان كە دێتە سەر بونی پرۆژە ، پرۆژەی وا جوان دەخەنە سەر كاغەز كە دەتوانێت ئومێدی جوانترین و پێشكەوتوترین وڵاتی دونیای تیا بخوێنێتەوە، بەڵام كەدێتە سەر بواری جێبەجێكردن هاونیشتمانی جگە لە بونی قەیران و ململانێی ناتەندروست هیچی تر نابینێت، جۆرێك لە دڵڕاوكێ و نائارامی دەروونی دروست دەكەن كە سەقامگیری سیاسی و ئاسایشی سیاسی هەرێم دەخەنە بەردەم ئان و ساتی تەقینەوە. | حیزبەکان نەیانتوانیوە سەقامگیری سیاسی دابین بکەن، بەڵکو تەنها بە ڕواڵەت گوزارشت لە دۆخی باش و سەقامگیر دەکەن |
| 1-13 | فرە حیزبی لە ھەموو کۆمەڵگه‌یەکی دیموکراتیدا سیمایەکی مەدەنییە، وە پێویستیشە بۆ سەرکەوتنی پڕۆسەی دیموکراسی وه‌ بۆ ئاڵوگۆڕکردنی دەسەڵات بۆ ھەڵبژاردنێک کە خەڵک تێیدا بەشدار بێت بۆ دیاریكردنی نوێنەرانی خۆی بۆ پەرلەمان یان بۆ ھەر پۆستێکی تر بێت. له‌ کوردستانیش وەکو ھەموو کۆمەڵگه‌یەک پێش ئەوەی دەسەڵات بێتە دەست واته‌ له‌ پێش ڕاپەڕینی به‌هاری 1991 و له‌ دوای ڕاپه‌ڕینیش فرە حیزبی ھەر ھەبووە، لە شاخیشدا فرە حیزبی ھەبووە بیروباوه‌ڕی جیاواز هه‌یه‌ لەناو کۆمەڵگه‌دا ئه‌و بیروباوەڕە جیاوازە وادەکات کە خەڵک ڕێگای خەبات یان ڕێگای سیاسەت بگرێتەبەر ئەو حیزبە یاخود ئەو ڕه‌وته‌ کە لەگەڵ بیركردنه‌وه‌كانی دەگونجێت وه‌ لەگەڵ خواست و ویستی دەگونجێت بۆ دواڕۆژ دەست نێشان دەکات یان تێیدا خەبات دەکات . | فرە حیزبی شتێکی باشە و لە کوردستانیش فرە حیزبی بوونی هەبووە و هەیە و خەڵک دەتوانن سود لەوە وەربگرن بۆ دەستەبەرکردنی خواستەکانیان.  |
| 1-19 | خۆی لە ڕاستیدا ھەموو نەتەوەیەک ھەموو میللەتێک چین و توێژ و خانەی جیا جیای تێدایە لە ناو ئەو میللەتەدا وە ھەر کەسێکیش مافی خۆیەتی ھەر چین و توێژێک بۆ خۆی ڕێکخراوێک حیزبێک ڕێكخستنێک بۆ خۆی شتێکی ھەبێت ڕەنگە ئاسایی بێت وە ئاساییشە بە ھەموویانەوە ئەوانە ھەموویان لە بواری نەتەوەیی و نیشتیمانیدا یەک ئامانجیان ھەبێت ئاساییە ئەوانە چەند به‌رەیەکیش بن پێکەوە لە چەند به‌رەیەکدا کۆببنەوە به‌ڵام ئاسایی نییە كێشەو شەڕی ناوخۆ لەسەر حیسابی میللەت وەکو ئێستا بکەن. | شتێکی باشە، بەلام نەبێتە هۆکاری دروست بوونی دوبەرەکی و دوژمنایەتی.  |

لە خشتەی ژمارە (1) ڕای لێتوێژراوان سەبارەت بە فرە حیزبی و واقعی سیاسی لە هەرێمی کوردستان خراوەتەرو؛ بۆ وەرگرتنی ئەو زانیارییانە پرسیار لە سەرجەم بەشدارانی نمونەی توێژینەوەکە کراوە. بەڵام بە هۆی هاوشێوە بوونی وڵامەکان، تەنها هەندێکیان بە نمونە لەو خشتەیە خراوەتەڕو. لە ئەنجامی ئەوەی خرایەڕو لە بۆچوون و ڕای بەشدارانی نمونەی توێژینەوەکە، ئەوە دەردەکەوێت زۆرینەی بەشدارانی نمونەی توێژینەوەکە، فرە حیزبییان پێ باشە و پێیانوایە لە ئێستادا بۆ هەموو کۆمەلگاکان پێویستە و کاریگەریی ئەرێنی دەبێت و بۆ گەشەسەندن و بەرەوپێشچونی هەر کۆمەڵگایەک لە ئێستادا بە پێویستی دەزانن. چۆن دەبێتە هۆی بەشداربوونی کۆی بیروڕا جیاوازەکانی سەرجەم تاکەکانی کۆمەڵگا و سیستەمی حکومرانییەکەش ڕەنگدانەوەی ئەو بیروڕا جیاوازانە دەبێت. بەڵام لە هەرێمی کوردستان بە پێچەوانەوە فرە حیزبی کاریگەریی نەرێنی هەبووە و نەیتوانێتوە سودی لێ وەربگیردرێت هاوشێوەی وڵاتە پێشکەوتووه‌کان بە ئامانجی گەشە و بەرەوپێش بردنی کۆمەڵگای کوردی. وەک چۆن لە ڕوانگە تیۆرییەکانیش ئەوە خراوەتەڕو، دەکرێت بڵێین لە کوردستان سیستەمی هەڵبژاردنی نوێنەرایەتی ڕێژەیی پەیڕەو کراوە و حیزبەکان دەسەڵاتەکانیان لە پێکهێنانی حکومەت، بە ڕێژەی دەنگەکانیانە لە هەلبژاردنی. واتە ئەگەر حیزبێک دەنگی زیاتری هەبێت و ژمارەی کورسییەکانی زیاتر بێت ئەوا پۆستە حکومەتییەکانی زیاتر بەردەکەوێت. بەڵام ناکرێت ئیتر ئەو حیزبانە هەموو شت بۆ بەرژەوەندی خۆیان قۆرغ بکەن، بەڵکو دەبێت هەوڵی زیاتر بدەن بۆ ئەوەی سەقامگیری و خۆشگوزەرانی لە هەرێمی کوردستان دابین بکەن.

4. 2. زانینی کاریگەریی فرەحیزبی لە سەر پەیوەندییە کۆمەڵایەتییەکانی نێوان تاکەکانی کۆمەڵگای کوردی:

بۆ دەستکەوتنی زانیاری بەمەبەستی زانینی کاریگەریی فرە حیزبی و ململانێی سیاسی لە سەر پەیوەندییە کۆمەڵایەتییەکانی تاکەکانی کۆمەڵگای، پرسیار لە لێتوێژراوان کراوە. هەر بۆیە توێژەران سەرنج و بۆچوونی ئەوانیان لە خشتەی ژمارە (2) دەخەنەڕو:

خشتەی (2)

 کاریگەریی فرە حیزبی لەسەر پەیوەندییە کۆمەڵایەتییەکانی تاکەکانی کۆمەڵگای کوردی

|  |  |  |
| --- | --- | --- |
| ژمارەی لێتوێژراو | ناوەڕۆکی تێڕوانینی بەشدارانی نمونەی توێژینەوەکە | کۆدی بنەڕەتی  |
| 1-11 | بێگومان کاریگەرىی بەرچاوی لەسەر پەیوەندییە کۆمەڵایەتییەکان هەیە، ئەگەرچی ڕەنگە لە ئێستادا کەمتر بووبێت، بەڵام پێشتر ئەگەر لە کۆڵانێک دوو کەس هەر یەکە لە حیزبێکی جیاواز بوون. هەر کە بکەونە قسە کردن دوای دوو خولەک دەبێت نێوبژیوانیان بکەی. بۆیە پێویستە لێکتێگەیشتن هەبێت، ڕاستە هەر یەکە لە حیزبی جیاوازن بەڵام پێویست بە توندی ناکات و دەبێت ڕێز لە بیروڕای یەکتر بگرن.  | کاریگەریی نەرێنی هەیە و بیروڕای یەکتر قبوڵ ناکرێت  |
| 1-5 | سەردەمانێک زۆر بوو بەتایبەتی لە نەوەدەکان بە شێوەیەکی زۆر ترسناک کاریگەریی خراپی دروست کردبوو، وەک دەزانن گەیشتبووە ئاستی دوژمنداری و بەداخەوە تەنانەت کوشتن لە نێو نزیکترین ئەندامانی خێزانەکان هەبووە، بە هۆی جیاوازی بۆچوون و ئەندام بوونی هەر یەکێکیان لە حیزبێک و ئەنجامەکەشی شەڕی ناوخۆ بوو. بەڵام بە خۆشحاڵییەوە ئێستا ئەوە کەمتر بووە، لەبەر ئەوەی حیزب قورسایی جارانی نییە و تاکەکانی کۆمەڵگای کوردیش بە چەقبەستووی بیرناکەنەوە.  | لە ڕابردو کاریگەریی نەرێنی زۆر بووە، بەڵام ئێستا کەمێک باشترە.  |
| 1-21 | کاریگەرییەکە دوو بەشە، بەشێکی لە ساڵی (1991) بۆ ساڵی (2003) و بەشێکی لە (2003) بەولاوە. لە (1991) بۆ (2003) به‌ هۆی بوونی دوو حیزبی گەورە و‌ ئەم ناكۆكیه‌ زۆره‌ی لە نێوان دوو حزبی گەورە هه‌بووە، و حیزبەكانی تر كه‌ لە ڕوی ژماره‌ بچوكترن لەوان, ویستویانه‌ ئەم بابەتە بقۆزنەوە بۆ خۆیان كاریگەریی قورسی لەسەر هەندێك بەهاو پەیوەندییە کۆمەڵایەتییەکان كردوە،‌ بەداخەوە چەند ناوچەییشی دروست كرد، ئەم چەند ناوچەییە جاریوا هه‌یه‌ هه‌موو پەیوەندییە كۆمەڵاتیەكانیش لەیەكتر داده‌بڕێنێت، لە دوای ساڵی (2003) شێوازەكە گۆڕا بۆ ئەوەی كە زۆر کاریگەریی نەرێنی لەبەها كۆمەڵاتیەكانی نێو خانەوادە و دەرەوەی خانەوادەش نەکرێت. بۆیه‌ دەتوانم بڵێم لەڕوی ئەو بەها كۆمەڵایەتیانەی كه‌ ئێمە هەمانە نرخی زۆر قورسمان بۆی داوە و لە دوای (2003) پەیوەندییەکان باشترن.  | لە ڕابردوی باجی زۆر قورس دراوە و کاریگەریی نەرێنی هەبووە، بەڵام ئیستا باشترە.  |
| 1-23 | ململانێی نێوان حیزبه‌كان، هه‌ر له‌ كۆنه‌وه‌ كاریگه‌ریی له‌سه‌ر په‌یوه‌ندییه‌ كۆمه‌ڵایه‌تییه‌كاندا هه‌بووه‌، و کاریگەرییەکەش نەرێنی بووە، به‌ڵام قۆناغ به‌ قۆناغ كاریگه‌رییه‌ نه‌رێنییه‌كه‌ی جیاواز بووه‌. بۆ نمونه‌، له‌ په‌نجاكانی سه‌ده‌ی ڕابردو، تا ده‌گاته‌ هه‌ڵگیرساندنی شۆڕشی ئه‌یلول (1961)، ململانێی نێوان پارتی دیموكراتی كوردستان و حیزبی شیوعی كوردستان هه‌بووه‌ و به‌و ئه‌ندازه‌یه‌ به‌رفراوان نه‌بووه‌. به‌ڵام دوای ئه‌وه‌ی له‌ (1964) له‌ ناو پارتیدا جیابووه‌نه‌وه‌ ڕویدا، تا به‌ ڕۆژگاری ئێستاشمان ده‌گات، ململانێی حیزبی ڕۆڵی خراپی له‌سه‌ر په‌یوه‌ندییه‌ كۆمه‌ڵایه‌تییه‌كان دروست كردووه‌، چونكه‌ شه‌ڕ و كوشتاری گه‌وره‌ كه‌وته‌ نێوان هه‌ردولا، ئه‌وانه‌ی جیابوونه‌وه‌، له‌ (1975) یه‌كێتی نیشتمانی كوردستانیان دامه‌زراند، له‌و قۆناغه‌شدا تا (1991) به‌رده‌وام ناكۆكی هه‌بووه‌ و له‌ چه‌ند وێستگه‌یه‌كی ئه‌و قۆناغه‌دا شه‌ڕی گه‌وره‌ ڕویداوه‌، كه‌ په‌یوه‌ندییه‌ كۆمه‌ڵایه‌تییه‌كانی وێران كرد، و بەداخەوە گەیشتە ئاستی شەڕی براکوژی. ئەمەش نەک هەر لە نێو ئەو دوو حیزبە، بەڵکو لە نێوان حیزبەکانی دیکەش هەر یەکە و بە پێی قەبارەی خۆی بەشدارییان لە ناکۆکییەکان کردووە. بەڵام بە شێوەیەکی گشتی ئێستا سیستەمی فرە حیزبی پێگەکەی وەک جاران لە نێو کۆمەلگادا نەماوە و ئاستی پەیوەندییە کۆمەڵایەتییەکان باشتر بووە.  | لە ڕابردو کاریگەریی خراپ و نەرێنی هەبووە، بەڵام ئێستا باشترە. |
| 1-4 | پڕۆسەی سیاسی وەک مەیدانی یاری وایە، هەر کاتێک گرژی لە نێوان نوخبەی سیاسی یا بەرپرسان و سەرکردەی حیزبە سیاسییەکان دروست دەبێت، ئەو گرژییە بە شێوەیەکی ئۆتۆماتیکی ڕەنگ دەداتەوە سەر بارودۆخی کۆمەڵایەتی و ئەمەش لە وڵاتی ئێمە بۆتە باو، کە لە ئێستادا تۆڕە کۆمەڵایەتییەکان و مێدیاش ئەو دەرفەتەی زیاتر ڕەخساندووە بۆ تەشەنەکردنی گرژییەکان. هەر بۆیە ئەو ناکۆکییە سیاسییەی لە کوردستان هەیە ئاشتی کۆمەڵایەتی زۆر بە قوڵی خستۆتە ژیر کاریگەریی خۆی و تەنانەت زۆر جار دەگاتە ڕوبەڕوبونەوەی چەکداری لە نێوان هێزە سیاسییەکان. هەر بۆیە نەبوونی تەبایی نێوان حیزبە سیاسییەکان، تەبایی کۆمەڵایەتیش دەکەوێتە مەترسییەوە | کاریگەریی نەرێنی هەیە و زۆرجار گرژی و ڕوبەڕوبونەوەی چەکداری دروست دەکات.  |
| 1-10 | بێگومان کاریگەریی ھەبوە، ھەندێک جار فرە حیزبی ھۆکاری کۆکردنەوەی خانەوادە و بنەماڵەکان بووە لەناو یەک قەواره‌ی حیزبی ھەندێک جاریش ھۆکاری پەرتەوازەکردنی پەیوەندییە کۆمەڵایەتیەکان بووە، بۆیە دوو کاریگەریی ھەبووە لایەنێک کۆکەرەوە بووەو پەیوەندییە کۆمەڵایەتیەکانی توندتر کردوە ھەندێکجاریش ھۆکاری لاواز کردنی پەیوەندییە کۆمەڵایەتیەکان بووە بۆ نمونە ئەگەر ھەڵبژاردنەکان بە نمونە وەربگرین زۆر جار یەکێ لەو گلەییانەی كه‌ نوخبەی سیاسی یان ڕۆشنبیر دەیکات ئەوەیە ھەڵبژاردنی کاندید دەنگدان بە کاندید، زۆر جار بنەماڵەکان ناوچەکان یان پەیوەندییە کۆمەڵایەتیەکان و خوێنیەکان کاریگەریی زۆر بەھێزتری لەسەر ھەڵبژاردنی کاندید ھەیە بەداخەوە ھەندێکجار لەسەر بنەماکانی دیکە بۆیە فرە حیزبی ھۆکار بوە لەوه‌ی پەیوەندییە کۆمەڵایەتیەکانی ھەندێکجار لەبەر یەک ھەڵوەشاندیتەوە وە ھەندێک جاریش تۆخی کردیتەوە. | کاریگەریی دوو لایەنەی هەیە، هەندێکجار باش و هەندێکجار خراپ |

سەبارەت بە کاریگەریی فرە حیزبی و ململانێی سیاسی لە سەر پەیوەندییە کۆمەڵایەتییەکان پرسیار لە سەرجەم لێتوێژراوان کرا. لە خشتەی سەرەوە گرینگترین بۆچونەکان خراوەتەڕو. بەڵام بە گشتی لێتوێژراوان پێیانوایە لە ڕابردو کاریگەریی نەرێنی زۆر بووە، تەنانەت بۆتە بەشێک لە مێژوی تاڵی کورد و بووە هۆی دروستبوونی شەڕی براکوژی. بەڵام لە ئێستادا ئەو گرژییەی جاران نەماوە. ئەگەرچی لە ئێستاشدا کاریگەریی هەیە و ئاراستەی کاریگەرییەکەش نەرێنییە، بەڵام کەمترە.

4. 3. ئامانجی سێیەم: زانینی پەیوەندی فرە حیزبی بە گیانی ڕق و تۆڵەسەندنەوە لە نێو تاکی کورد:

بۆ زانینی پەیوەندی فرە حیزبی بە گیانی ڕق و تۆڵە سەندنەوە لە نێو تاکی کورد، پرسیار لە بەشدارانی نمونەی توێژینەوەکە کرا. وه‌ڵامی بەشێک لە لێتوێژراوان لە میانی خشتەی ژمارەی (3) دەخرێتەڕو:

خشتەی (3)

پەیوەندی فرە حیزبی بە گیانی ڕق و تۆڵە سەندنەوە لە نێو تاکی کورد

|  |  |  |
| --- | --- | --- |
| ژمارەی لێتوێژراو | ناوەڕۆکی تێڕوانینی بەشدارانی نمونەی توێژینەوەکە | کۆدی بنەڕەتی  |
| 1-1 | کاریگەریی زۆری هەبووە، بزانە لێرە سه‌یری دوو شت بكە: یەكێكیان ئیدارەی هەرێمه‌، بۆ نمونه‌ تۆ دەسەڵاتت هەیەو منیش ئۆپۆزسیۆنم،وا بووینەتە دوژمنی یه‌كتر. ئێستا كه‌ نەوەی نوێ ئۆپۆزسیۆنه‌ ڕۆژێك لە ڕۆژان نەمدیوە لەگەڵ پارتی و یەكێتی دانیشێت زۆر به‌ ڕاشكاوی باسیشم كردووەو وەڵامیشیان دامەوە گوتیان دانیشتوین گوتم ئەوە بەخێری (جنین پلاسخارت)ی نێرده‌ی تایبه‌تی سكرتێری گشتی نه‌ته‌وه‌ یه‌كگرتووه‌كان بۆ عێراق بوو كە دانیشتون لە كوێی دونیا بیستوتە ئۆپۆزسیۆن لەگەڵ حكومەت دانەنیشێت ؟ شتیوا نییه‌، بەس لەلای كورد شتیوا هەیە، ئۆپۆزسیۆن بەرنامه‌ی خۆی هه‌یه‌و حكومەتیش بەرنامەی خۆی هەیەو دادەنیشن بە یەكەوە وه‌ گفتۆگۆ دەكەن قسە بەیەكتر ناڵێن، ئەمە دیاردەیەكی زۆر سەیرە كە لە وڵاتانی تر ئه‌م دیارده‌یه‌ نییە. دووەمیش ئەوەیە كە ئەو حیزبانەی كە حوكم دەكەن تەبعەن ئەوەیە كە دەیبینین یەكێتی و پارتی كه‌ حوكم دەكەن ناڕێكن، ئه‌م ناڕێكیه‌ش جۆرەها هۆكاری هەیە، یەكێك له‌و هۆكارانه‌ ئەوەیە كە ناكۆكی كۆن زیندو بۆتەوە، هۆكارێكی تر جیاوازی بیرو بۆچوونیان هه‌یه‌، وە هۆكارێكی تر په‌یوه‌سته‌ به‌ كەسایەتی، چونكه‌ كه‌سایه‌تی ڕۆڵ دەبینێت بۆ نمونه‌ مام جەلال نەماوە كە لەگەڵ كاك مەسعود بتوانن ئەو كێشانە ڕێكبخەن ئەوەش هۆكارێكی گرنگە. | فرە حیزبی و جیاوازی بیرکردنەوە، هۆکارە بۆ دروستبونی ناکۆکی و گیانی ڕق و کینە |
| 1-3 | فرە حزبی لەبەر ئەوەی بە ڕێگەیەكی تەندروست نەهاتووە، كه‌لتورە دیموكراسیەكەی لەگەڵ پەروەردە نەبووە ، بۆیە جۆرێك لە تۆڵە سەندنەوەی سیاسی هەیە جۆرێك لە بڕیاری پێش وەختە به‌رامبه‌ر به‌ حیزبەكان له‌ نێوان خۆیاندا هەیە، لە نێوان ئەندامانیان بەرامبەر بە حیزبەكان هەیە،وه‌ ئەمە هەمیشە زەمینە سازی بۆ ئەوە دەرەخسێنێت كە خۆی مانیفێس بكات لە جۆرێكی توندوتیژی تر چ توندوتیژی به‌ ده‌ربڕ‌ینی ڕاوبۆچون بێت، چ به‌ تۆڵەكردنەوە بێت لە هەر ڕێگایەك كە بۆیان بگونجێت. | بە هۆی ناتەندروست بوونی سیستەمی فرە حیزبی لە کوردستان، هۆکار بووە بۆ تەشەنەکردنی گیانی ڕق و تۆڵەسەندنەوە |
| 1-11 | بە تاکید کاریگەریی زۆری هەیە و ئەو نەگونجان و ناکۆکییە کە بۆتە هۆکاری دروستبونی ڕق و تۆڵەسەندنەوە هەمووی دەرئەنجامی سیستەمی ناتەندروستی فرە حیزبییە. | کاریگەریی نەرێنی هەیە |
| 1-15 | سروشتی حزب و حزبایەتی لەهەرێمی کوردستاندا کۆمەڵێک خەسڵەتی خۆی هەیە، بەتایبەتی لە ئاستی حیزبەکانی دەسەڵات. زۆربەیان حزبی دابەشبون لەیەکتر و ئاڵودەی ناکۆکی و دژایەتی ونەسازان و بوغز و ڕقی سیاسین لەیەکتر. زۆربەی حیزبەکان بەتایبەتی ئەودولایەنە سەرەکییەی دەسەڵات دامەزراوەکانی هێزی چەکداریان-پێشمەرگە وئاسایش و دەزگای هەواڵگری- قۆرخکردوە و زۆنی تایبەت بەدەسەڵاتی خۆیان هەیە!. هەر بۆیە کۆی ئەم هۆکارانە وادەکات، کەململانێکان ئاڵودەی بوغز و ڕق و توڕیی و یەکتر شکاندن بن، هەروەها ڕۆڵی دامودەزگە و دامەزراوەکان لاوازبێت و گەندەڵی بەواتای خراپ بەکارهێنانی دەسەڵات لەبەرژەوەندی حزب و ناوچەی نفوز مانایەک بۆ مافەکانی هاوڵاتی و شکۆی لەکەدار بکات، و جۆری لەهەستی نامۆبوون بەسەر دەرونیدا زاڵ بێت!! | فرەحیزبی لە کوردستان بە هۆکاری جیاواز کاریگەریی لە سەر دروست بوونی گیانی ڕق و تۆڵەسەندنەوە هەیە.  |

لە خشتەی ژمارە (3) وه‌ڵامی چەند لێتوێژراوێک خراوەتەڕو کە لێکچونیان لە گەڵ وه‌ڵامی سەرجەم لێتوێژراوان هەیە و زۆرینەیان پێیانوایە فرە حیزبی لە کوردستان بە هۆی ئەو جۆرە لە دابەشبونەی خەڵک وەکو لایەنگر بۆ سەر حیزبەکان وای کردووە بە ڕێژەیەکی بەرچاو گیانی ڕق و تۆڵە سەندنەوە زۆر بێت، ئەگەرچی ئەمە زیاتر لە ڕابردووە وابووە و لە ئێستادا کەمترە، بەڵام هێشتا هەر بوونی هەیە. ئەمەش بێگومان کاریگەریی خراپی لەسەر پەیوەندییە کۆمەڵایەتییەکان، ئاشتەوایی کۆمەڵایەتی و لە ئەنجامدا سەقامگیری کۆمەڵایەتی هەیە.

4. 4. لەم تەوەرەدا هەوڵدراوە ڕای لێتوێژراوان بخرێتەڕو سەبارەت بە کاریگەریی ڕەفتاری حیزبە سیاسییەکانی هەرێمی کوردستان لە پڕۆسەی بەشداری سیاسی لە هەرێمی کوردستان و کاریگەریی لە سەر گەشەسەندنی دیموکراسی.

خشتەی ژمارە (4)

کاریگەریی ڕەفتاری حیزبە سیاسیەکانی هەرێمی کوردستان لە سەر پڕۆسەی بەشداری سیاسی و گەشەسەندنی دیمۆکراسی.

|  |  |  |
| --- | --- | --- |
| ژمارەی لێتوێژراو | ناوەڕۆکی تێڕوانینی بەشدارانی نمونەی توێژینەوەکە | کۆدی بنەڕەتی  |
| 1-17 | به‌ڵێ بێگومان. چونکە زەحمەتە تۆ قسە لەسەر دیموکراسی بکەیت بەبێ ئەوەی قسە لەسەر فرە حیزبی بکەیت ، تۆ سەیری دیاردەی ھەڵبژاردنەکان بکە لە کوردستان و له‌ عێراقدا کۆمسیۆنی باڵای ھەڵبژاردنەکان داوا له‌ خه‌ڵك ده‌كات كه‌ بچنه‌ بنكه‌كانی نوێكردنه‌وه‌ی تۆماری ده‌نگده‌ران به‌ڵام ڕەنگە ڕێژەیەکی کەم بچێت، كه‌چی کە کاتی ھەڵبژاردنەکان نزیک ده‌بێته‌وه‌ ده‌بینین حیزبەکان ئەندامانی خۆیان هانده‌ده‌ن و پێیان دەڵێن ته‌ئكید له‌ ناوه‌كانتان بكه‌نه‌وه‌و‌ کارتی دەنگدانتان وه‌ربگرنه‌وه‌، له‌و كاته‌ش زۆرترین قەرەباڵغی ڕودەدات .زۆر گرنگە ئێمە بزانین كه‌ مه‌حاڵه‌ دیموكراسی هه‌بێت به‌بێ بوونی فره‌ حیزبی، من نمونه‌یه‌كی كۆمه‌ڵایه‌تی ده‌هێنمه‌وه‌، هه‌رگیز تۆ ناتوانیت قسە لەسەر شایی و زەماوەندێک بکەیت بەبێ بوونی بوک و زاوایەک واته‌ ئاھەنگی بوک و زاوا ڕونادات ئەگەر بوکێک نەبێت و زاوایەک نەبێت، بەڵێ له‌ بابه‌تی دیموكراسیشدا فره‌ حیزبی زۆر گرنگە، فره‌ حیزبی و حیزبی‌ سیاسی لە ڕاستیدا بوک و زاوای پڕۆسەی دیموکراسیه‌ . تو مەسەلەن لە ھەمو وڵاتێکداو له‌ وڵاتی ئێمەش بەتایبەتی کۆمەڵگەی مەدەنیمان ھەیە، ڕێکخراومان ھەیە چاودێری هه‌ڵبژاردنه‌كان ده‌كات، وە ڕێکخراومان ھەیە گەشە بە تواناکانی مرۆیی دەدات ھەموو ئەمانە یەک تۆزقاڵ ناتوانن گۆڕانگاری سیاسی بەدی بھێنن بەبێ بوونی فره‌ حیزبی و به‌بێ بوونی حیزبە سیاسیەکان . | بەشداری سیاسی و گەشەی دیمۆکراسی بە بێ بوونی فرە حیزبی مانای نییە و دروست نابێت |
| 1-18 | لەم دۆخەی ئێستای هه‌رێمی كوردستان حیزب زۆر دەبێت كه‌چی بەشداری خه‌ڵك بۆ هه‌ڵبژاردن کەم دەبێتەوە، شتێکی زۆر زۆر سەیرە ئه‌مه‌ له‌ دونیادا !!! لە دونیایە حیزبەکان کەم دەبنەوە بەشداری سیاسی زۆر دەبێت لەلای ئێمە بەشداری سیاسی کەم دەبێتەوە حیزبەکان زۆر دەبن چارەسەر ئەوەیە کە ده‌بێت هه‌ڵبژاردن ببێتەوە بە تەقویمی چۆن موچە بێتەوە بە سی ڕۆژ سەقامگیری ئابوری لە بازاڕ دروست دەبێت، دەرفەتی كار دروست دەبێت بوژانەوەی ئابوری دروست دەبێت ئەگەر هه‌ڵبژاردنیش خولی تەقویمی خۆی بە شێوەیەکی ڕاستەقینە وەرگرێتەوه‌. هه‌ڵبژاردن هۆكار نییە بۆ ئەوەی دۆخه‌کان خراپن یان باشن هه‌ڵبژاردن چارەسەرە. ئێمە نابێت لە هه‌ڵبژاردن بترسین ده‌بێت لەوە بترسین قه‌واره‌(كیان)ه‌كه‌مان لە دەست بده‌ین لەوە بترسین بستێك جوگرافیای کوردستان لە دەست بدەین | پێویستە حیزبەکان پابەندی بنەما دیمۆکراسییەکان بن، بۆ ئەوەی بەشداری خەڵک زیاتر بێت و پڕۆسەکە بە شێوەیەکی باش بەڕێوە بچێت |
| 1-1 | فرە حیزبی خودی دیموكراسیە بەڵام بەمشێوەیه‌ی كە جێبەجێ‌ دەكرێت به‌ هۆی ڕه‌فتاری حیزبەكان نه‌بۆته‌ هۆی ئەوەی كەوا سودو خێری هه‌بێت بۆ پڕۆسه‌ی دیموكراسی، واتە دیموكراسی له‌ هه‌رێمی كوردستان وەك پێویست گەشەی نەكردووە نەك لەبەر فرە حیزبی، چونكه‌ خۆی فرە حیزبی ئاساییه‌،بەڵام لەبەر چۆنیەتی جێبە جێ كردنی كارەكان و چۆنیەتی هاوكاری نێوان حیزبه‌كان و ڕەفتاری حزبەكان لەگەڵ یەكتر، ڕەفتاری دەسەڵات لەگەڵ ئۆپۆزسیۆن و به‌ پێچه‌وانه‌شه‌وه‌ ئەم ناكۆكیانە وایكردووە ئەوەی كە پێویستە فرە حیزبی دروستی بكات كە دیموكراسیه‌ وەك پێویست ئەنجام نەدراوە .به‌ نیسبه‌ت پرسی ئاڵوگۆڕی ئاشتیانه‌ی ده‌سه‌ڵات ئه‌وه‌ به‌ ڕای من هەیە بەڵام ئێستا له‌ ڕوی‌ كرداریه‌وه‌ له‌ هەرێمی كوردستان و ته‌نانه‌ت له‌ عێراقیش كێشەك هەیە هەمویان دەیانەوێت لە حوكم بن ئەوەش سەیرە، لە وڵاتانی ئەوڕوپا یان لە وڵاتانی دیموكراسی هه‌رده‌م كێ ڕێژەی زۆرینەی هێنابێت دەسەڵات وەردەگرێت ئەوه‌ی تریش دەبێتە ئۆپۆزسیۆن، بەڵام لێرە هەموو حیزبەكان دەیانەوێت بچنە ده‌سه‌ڵات،بۆ نموونه‌ لە عێراق كە هەڵبژاردن دەبێت پاش هەڵبژاردن هەموویان دەچنە حكومەت واته‌ هه‌موویان داوا دەكەن بچن.  | فرە حیزبی لە کوردستان ڕۆڵی کاریگەر و ئەوتۆی نەبووە، لە پێشخستنی دیمۆکراسی و بەشداری سیاسی |
| 1-20 | ئەو شێوازە لە سیاسەتکردن وایکردووە، بەشداری سیاسی خەڵکیش بۆ پڕۆسەی بڕیاردان و کایەی گشتی لاواز بێت.  | ڕۆڵی نەرێنییان هەبووە.  |

لە میانی ئەوەی خرایەوە ڕو، ئەو ئەنجامە بە دەستەوە دەدات کە، ئەگەرچی لە کوردستان فرە حیزبی هەیە، بەڵام نەتوانراوە بە شێوەیەکی تەندروست سودی لی وەربگیرێت و ببێتە هۆی دروست بوونی کەشێکی دیمۆکراتیانە و ببێتە هۆی پەرەپێدانی بەشداری سیاسی، چ لە لایەن خەڵک و چ فراوان کردنی هەوڵ و چالاکییەکانی حیزبەکان لە ئاستی نێونەتەوەیی.

4. 5. بەمەبەستی زانینی ئامانجی توێژینەوەکە سەبارەت بە کاریگەریی فرە حیزبی لەسەر پڕۆسەی بەشداری سیاسی، ئەو پرسیارە ئاڕاستەی لێتویژراوان کراوە کە، پڕۆسەی بەشداری سیاسی چ دەرئەنجامێکی داوە بە پڕۆسەی سیاسی لە هەرێمی کوردستان؟

خشتەی ژمارە (5)

وه‌ڵامی ئەندامانی نمونەی توێژینەوەکە سەبارەت بەوەی " پڕۆسەی بەشداری سیاسی چ دەرئەنجامێکی ئەرێنی داوە بە پڕۆسەی سیاسی لە هەرێمی کوردستان؟

|  |  |  |
| --- | --- | --- |
| ژمارەی لێتوێژراو | ناوەڕۆکی تێڕوانینی بەشدارانی نمونەی توێژینەوەکە | کۆدی بنەڕەتی  |
| 1-20 | فرە حیزبی وا دەردەکەوێت بۆ گەشەی دیمۆکراسییە، بەڵام لە کوردستاندا دابەشکاری دروست کردووە. سەروەری یاسایی خستۆتە قۆناغێکی مەترسیدار و ئەم فرەیی سیاسییە نەبۆتە هۆی دەستاودەستکردنی ئاشتیانەی دەسەڵات. بۆیە دەتوانرێت بوترێت ئەم فرەیی سیاسییە لە هەرێمی کوردستان کاریگەریی نەرێنی هەبووە لە سەر کۆمەڵگا و ڕەوتی پەیوەندییە کۆمەڵایەتییەکان و گیانی ڕق و تۆڵە سەندنەوەی زیاتر کردووە.  | دەرئەنجامێکی نەرێنی هەبووە |
| 1-21 | تا ڕادده‌یه‌ك باشە بەڵام ئەگەر بەپێی یاسا وەکو خۆی بەکار بێت به‌ڵام بەداخەوە ئێستا لێرە وەکو خۆی بەکار نایەت وەکو ھەموو شتەکانی تر، بۆیە وەکو دێمەوە سەر ئەو قسەیە ئەگەر وریا نەبین دەرھاوێشتەکانی بەرەو خراپی دەچێت لە جیاتی ئەوەی بەرەو باشی بچێت. | بە دروستی جێبەجێ ناکرێت بۆیە دەرئەنجامەکەی نەرێنییە |
| 1-22 | دەرئەنجامی ئەرێنی ھەبووە، بە تایبەتی لە فرەیی حزبی سیاسی، ئۆپۆزسیۆنیش ڕۆڵی لە بەشداری سیاسی و رەخساندنی فەزای دیموکراسی و ملمڵانێی سیاسی گیراوە. | دەرئەنجامێکی ئەرێنی هەبووە |
| 1-23 | به‌شداریی سیاسی وێنه‌یه‌كی ئه‌رێنیی به‌ پرۆسه‌ی سیاسیی هه‌رێمی كوردستان داوه‌، به‌تایبه‌تی دوای ئه‌وه‌ی هه‌ندێ حیزب ڕایانگه‌یاند كه‌ ئۆپۆزسیۆنن، به‌ڵام ئۆپۆزسیۆنیش كه‌وته‌ به‌ر ڕه‌خنه‌ كه‌ ئه‌وانیش هه‌ر لیستی موچه‌خۆرانیان زیاد كرد، له‌گه‌ڵ ئه‌وه‌شدا به‌شداریی سیاسی هه‌یه‌ وه‌ك هه‌ر سه‌رزه‌مینێكی دی.  | دەرئەنجامی ئەرێنی هەبووە. |
| 1-19 | خۆی لە ڕاستیدا لە کوردستان ئەوەی کە بەڕێوە دەچێت ئەوەی کە كارگێڕی وڵات بەڕێوە دەبات حیزبه‌، واته‌ حیزب بەڕێوەی دەبات ئێستا مەسەلەن پەرلەمان نییه‌ حیزب کاری خۆی هەر ده‌کات، حكومەتیش نەبێت حیزب ھەر کاری خۆی دەکات و ھەر بەڕێوەی دەبات .خۆ پێشتر به‌رەی کوردستانی بوو، ھی حیزب بوو، نە حكومەت ھەبوو نە پەرلەمانیش ھەبوو کارەکانی یەک ساڵ بە ڕێکیەوە ڕۆیشت، ئێستا من ئه‌وه‌ی كه‌ ده‌یبینم پێموایە لە کوردستان و له‌ عێراقیش دادوەری سه‌ربه‌خۆ نییە وەکو كۆمسیۆنه‌كان كه‌ ناویان لێناوه‌ كۆمسیۆنه‌ سه‌ربه‌خۆكان، به‌ڵام سه‌ربه‌خۆ نین، به‌ڵكو هی حیزبەکانن ئەزانین كه‌ فڵان و فڵان وھی فڵان له‌ كۆمسیۆنه‌كانن و ئه‌ندامی حیزبن و ناویشیان ناوە سه‌ربه‌خۆ ئەمە ته‌نها ناوەکەی سه‌ربه‌خۆیه‌ نەک خۆی، من پێموایە ئەمڕۆ ئەوەی کە کراوە ئایا پێشکەوتنه‌ یاخود ئه‌گه‌ر وەکو پێویست نەکرابێت حیزبەکان لێی به‌رپرسن، ھەر ھەنگاوێک نرابێت لە کوردستان حیزبەکان کردویانە ، مەسەلەن کاتێک کە شریتێک دەبڕێت بۆ جادەیەک چوار مەتر قیڕ حیزبەکە ئەیبڕێت، حیزبە مەقەسەکەی لێدەدات حیزبەکە بە ھی خۆی دەزانێت حیزبەکە مەعاش ئەدات بە خەڵک دەڵێت دەبێت سوپاسم بکەن ھی خۆمە واتا حیزب حاکمە لە کوردستان نەک حكومەت . | حیزبەکان لە هەرێمی کوردستان بەردەوام ڕۆڵیان هەبووە، و حکومەتیان بەڕێوە بردووە.  |

بە گشتی لە کۆی تەواوی چاوپێکەوتنەکان کە چەند دانەیەکیان لێرەدا ئاماژەی پێکراوە، لە بەر ئەوەی ناوەڕۆکی قسەی هەموویان ئەوە بووە بە زۆری وه‌ڵامیان ئەوە بووە کە بەشداری پڕۆسەی سیاسی ئەنجامی ئەرێنی نەبووە، تەنها دوو کەس لە بەشدارانی نمونەی توێژینەوەکە پێیانوابووە کە کاریگەریی و دەرئەنجامی ئەرێنی هەبووە.

4. 6. تەوەری کۆتایی تایبەت کرابو بە بابەتی سەرەکی توێژینەوەکە، لەوەی ئایا ڕۆڵی حیزبە سیاسییەکانی هەرێمی کوردستان لە ڕێکخستن و ئاڕاستە کردنی پڕۆسەی سیاسی لە پێناو گەیشتن بە سەقامگیری سیاسی بووە؟

خشتەی ژمارە (6)

کاریگەریی حیزبە سیاسییەکانی هەرێمی کوردستان لە ڕێکخستن و ئاڕاستەکردنی پڕۆسەی سیاسی بۆ گەیشتن بە سەقامگیری سیاسی.

|  |  |  |
| --- | --- | --- |
| ژمارەی لێتوێژراو | ناوەڕۆکی تێڕوانینی بەشدارانی نمونەی توێژینەوەکە | کۆدی بنەڕەتی  |
| 1-1 | بەڕای من سەقامگیرییان تێکداوە. بەتایبەتی بە هۆی ئەوەی کە بچوکترین شت مێدیایی دەکەن، و شتەکان دەچێتە ناوخەڵک بۆیە ئەمەش وایکردووە، چارەسەر کردنی کێشەکان ئەستەم بێت. ئەگەرچی ئێستا سەردەمی تەکنۆلۆژیا و زانیارییە، خۆ ناکرێت بچوکترین ناکۆکی ببێتە بابەتی سەرەکی تۆڕە کۆمەڵایەتییەکان. بەڵام سەرەڕای هەموو ئەمانە هەموو شت دەگەڕێتەوە بۆ سەرکردەکان و بڕیاردەرانی حیزبەکان. ئەگەر بیانهەوێت دەتوانن بە باشترین شێوە چارەسەری بکەن. لەبەر ئەوەی ئەم ناکۆکییانە بونەتە هۆی زیاتر قوڵ بوونەوەی کێشەکان.  | بە هۆی خێرا مێدیایی کردنی کێشەکان، چارەسەر کردنیان ئەستەم دەبێت ئەمەش کاریگەریی لە سەر سەقامگیری سیاسی هەیە |
| 1-2 | بە هۆی بوونی فرەحیزبی لە هەرێمی کوردستان، هەندێک جار مڵملانێیەکان ئەوەندە توند دەبن، کاریگەریی نەرێنی دروست دەکات بۆ سەر سەقامگیری سیاسی، کە ئەمەش هیچ باش نییە. لەبەر ئەوەی هیچ چاودێرییەک بەسەر ئەو شتانەوه‌ نییە. با نمونەیەکتان بۆ باس بکەم" لە وڵاتی ئیسرائیل زۆر جار ململانێی توند لە نێوان حیزبەکان و باڵەکانی دەسەڵاتی ڕو دەدات و بۆچوونی جیاوازیان تێدایە، بەڵام بە هۆی ئەوەی دامودەزگای دەوڵەت هەیە و چاودێری ئەو بابەتانە دەکرێت، ئەوا لە کۆتاییدا سەرەرای هەبوونی ناکۆکی بەڵان نابێتە ‌هەڕەشە بۆ سەر سەقامگیری سیاس و سەقامگیری کۆمەلگا بە گشتی.  | بە هۆی نەبووی دامودەزاگای چاودێری و نەبونی دەوڵەت. ململانێی حیزبەکان زۆر جار هەڕەشەن بۆ سەقامگیری سیاسی.  |
| 1-11 | دیاره‌ ھەموو حیزبەکان ھەریه‌كه‌یان بۆ بەرنامەی خۆی كار دەکات و ھەوڵدەدات، بەڵام ئێستا کاریگەریی حیزبەکان لەسەر پڕۆسەی سیاسی لە ھەرێمی کوردستان لاواز بووە به‌ به‌ڵگه‌ی ئه‌وه‌ی ڕۆژ دوای ڕۆژ لە ھەرێمی کوردستان خەڵک متمانەی نەماوه‌، تا دێت بەشداری خەڵک لە هەڵبژاردنەکان کەمتر دەبێتەوە. چونكه‌ بڕوای بە پڕۆسەی دەنگدان نەماوە،ئه‌مه‌ش خۆ بێ هۆكار نییە، کێ وای کرد؟ بێگومان حیزبە سیاسیەکان، تێکڕای حیزبە سیاسیەکان نەیانتوانی ئەو ڕۆڵە ببینن کە متمانەی خەڵک بەھێز بکەن. کاریگەریی حیزبە سیاسیەکان لەسەر پڕۆسەی سیاسی لە ھەرێمی کوردستان لاواز بووە، به‌ داخه‌وه‌ بەدیوە خراپەکەی گەشه‌ی كردووه‌. | فرە حیزبی یا حیزبە سیاسییەکان لە هەرێمی کوردستان کاریگەریی نەرێنی هەبووە لە سەر سەقامگیری |
| 1-4 | هەر كاتێك حزبەكان لە نێوانی یەكتر تەبا بوبن ئاشتی بە ڕاستەخۆ له‌ناو كۆمەڵگه‌ دروست دەبێـت. كاتێكیش كە ئاشتی دروست بێت هاوكاری كۆمەڵایەتی و لێك ڕازی بوونی كۆمەڵایەتی زۆر دەبێت و خەڵكیش ئەم فرەییە قبوڵ دەكات بۆ نمونە: لەوانه‌یە تۆ لە حزبێكی براكەت لە حزبێكی دیكەیە، خێزانەكەت لە خانەوادەیەكی ترە كە ئایدیۆلۆژیه‌كی دیكەیان هەیە ئەمانە هەمویان دروست ده‌بن وا دەكات كه‌ جیاوازی بیروڕا ببێتە شتێكی ئاسایی و دوژمنایەتی لەسەر دروست نه‌بێت، كاتێك بوو به‌ ئاسایی ئەو كاتەیه‌ كه‌ مرۆڤ زۆر پێش دەكەوێت پێچەوانەكەشی ئەوەیە كە مرۆڤ داخیلی پەرتەرناش دەبێت وە داخیلی تەنگ و چەڵەمەی قورس دەبێت ئەو كاتەی كه‌ ته‌نگ و چه‌ڵه‌مه‌ ڕویدا هەموو ئەم لێكەوتانەی دەبێت كە ئاماژەم پێكرد. | پەیوەندی باشی نێوان حیزبەکان و تەبا بوونیان پێکەوە کاریگەریی لە سەر خەڵکیش دەبێت و دەبێتە هۆی سەقامگیری و گەشەسەندنی وڵات |
| 1-6 | یەکەم: ئەو فره‌ حیزبیەی كه‌ لە کوردستاندا ھەیە هه‌موی فره‌ییه‌كی ڕاسته‌قینه‌ نییە، دیاره‌ ھەندێکی ئه‌و فره‌ییه‌ جۆرێک لە دروست کراو یان جۆرێک لە ڕواڵه‌تیه‌. دووه‌م: ئه‌وه‌یه‌ كه‌ له‌ ھەرێمی کوردستاندا نەتوانراوە ھەڵبژاردنەکان لە کاتی خۆیدا بەشێوەیەکی دەوری و سیستەماتیک ئەنجام بدرێت، وە نەتوانراوە بە شێوەیەک لە شێوەکان جۆرێک لە ئاڵوگۆڕی دەسەڵات بێتە کایەوە. سێیەم: کە لەوە گرنگتر ئەویش ئەوەیە داموده‌زگاكانی ده‌سه‌ڵات لە ھەرێمی کوردستاندا لەوە دەرچووە کە داموده‌زگای سەرتاسەری و بێلایەن بێت واته‌ بەشێک نەبێت لە فره‌ حیزبیەکە، خۆی لە ھەموو وڵاتاندا لە سیستەمە دیموکراتیەکاندا داموده‌زگاكانی دەوڵەت داموده‌زگای ھەمووانە واته‌ داموده‌زگای لایەنێکی دیاریکراو نییه‌، بەڵام لە کوردستان پێچەوانەیە. بۆیە ئەگه‌ر بەشێک لەم داموده‌زگایه‌ سەر بە حیزبێک بێت و بەشێک لە داموده‌زگاكه‌ لە شوێنێکی تر بەش بە حیزبێکی تر بێت ئه‌وه‌ ئاساییی نییه‌، بۆیه‌ ئەم دیاردەیە کە لە ھەرێمی کوردستاندا ھەیە لە ھیچ سیستەمێکدا نییە لەبەرئەوە دەتوانین بڵێین ئەم فره‌ حیزبیەی كه‌ لە کوردستاندا ھەیە نەیتوانیوە وەکو پێویست حاڵەتێکی سەقامگیری سیاسی بۆ ھەرێمی کوردستان دروست بکات . | فرە حیزبی لە کوردستان شێوەیەکی ڕاستەقینەی بە خۆوە نەگرتووە، و نەیتوانیوە ببێتە هۆی سەقامگیری و ڕەنگە بە پێچەوانەش بوبێت |
| 1-9 | بە داخەوە بەهۆی دیاردەی فرە حیزبی سەقامگیری سیاسی زیاتر ئاڵۆز بووە ئەویش بەهۆی دیدی تەسكی حیزبایەتی كە هەر حیزبێكی سیاسی خۆی پێ ڕاستەو ئەوانی تری پێ هەڵەیە. | فرە حیزبی دۆخەکەی ئاڵۆزتر و ناسەقامگیرتر کردووە.  |
| 1-10  | ناکرێ نکۆڵی لەوە بکەین ئەو موماڕەسەکردنەی حیزبەکان، لەگەڵ ھەموو لایەنە سلبی و ئیجابیەکانی کاریگەریی ھەبوە لەوەی خەڵلک ڕابێت بچێتە ھەڵبژاردن و ململانێ بکات. دەکرێت هەر حیزبێک کورسیەکەی زیاد و کەم بکا لەبری ئەوەی پەنا بۆ شەڕ ببەین پەنا بۆ شێوازی حوکمڕانی کردنی دیکە ببەین بەلێ کاریگەریی ئەرێنی ھەبوە لەسەر بەرەو پێشەوە بردنی پرۆسەی سیاسی ڕەنگدانەوەی بووە بە جۆرێک لە جۆرەکان لە قۆناغی شەڕ ھاتینە قۆناغی جۆرێك لە جێگیری. | کاریگەریی ئەرێنی بووە و بۆتە هۆی گۆڕانکاری لە قۆناغی شەڕ بۆ جۆرێک جێگیری و سەقامگیری |
| 1-14 | ئەمە بە قۆناغ دەگۆڕێت، بێگومان لە قۆناغی سەره‌تای دەست پێکردنی شۆڕش (یەکیەتی و پارتی) ڕۆڵی بەرچاویان لە دروست کردنی ڕۆحیەتی بەرخۆدان و شۆرشگیری و ئینتمانی خەلک بەمەبەستی سەقامگیری هەبوو. بەڵام شەڕی ناوه‌خۆ ئەمەی تێکدا ڕوحیەتەکەی دابەزاند بەڵام لەگەڵ ئەوەشدا مقاوه‌مەتەکە به‌رده‌وام بوو، لە دوای ڕاپەرین خۆت دەزانی لە شاخیشەوە ناکۆکیمان ھەبوو لەسەر ئەوەی به‌ شۆڕشی چەکداری كوردستان ڕزگار ده‌كرێت؟ یان شۆڕشی چه‌كداری ده‌بێت بخه‌ینە خزمەتی ڕاپەرین ، بە ڕاپەرین کوردستان ڕزگار دەکرێ . ڕاپەرین توانی وەرچەرخان دروست بکات، بەڵام حیزبەکانی کوردستان لە ئاستی ڕاپەرین نەبون. شەڕی ناوخۆ کاریگەریی زۆر سلبی هەبوو. لەم دۆخە ئیسلامی سیاسی به‌هێز بوو، لەم دۆخە په‌یوه‌ندی خێڵەکی به‌هێز بوو، لەم دۆخە ڕكابەرایەتی به‌هێز بوو، لەم دۆخە ھەرچی کۆنە جاشە بە بەرگێکی ترو به‌ ڕەنگێکی تر ھاتنەوە مەیدان لەناو حیزبەکان خۆیان به‌هێز کردوە وردە وردە ڕایەڵەی کۆمەڵایەتی لەلای ئێمە لاواز بوو تا ئێستاش ئاسەوارێکی ماوە. | لە قۆناغی ئێستا فرە حیزبی و حیزبە سیاسییەکان ڕۆڵێکی نەرێنییان هەیە و زیاتر لە دروستکردنی سەقامگیری هۆکارن بۆ تێکدانی |
| 1-20 | پارتە سیاسییەکان لە هەرێمدا نەک سەقامگیری سیاسییان دروست نەکردووە، بگرە لە پەیوەندییەکانیان و سیاسەتکردنیان زۆر کات ئاسایشی کۆمەڵایەتی و بازاڕ و جوڵەی بازرگانیان خستۆتە ناسەقامگیرییەوە.  | حیزبە سیاسییەکان نەک هۆکاری سەقامگیری، بەڵکو هۆکاری ناسەقامگیری لە بوارەکانی دیکەشن |
| 1-21 | بە پێی ئەو توێژینەوانەی من كردومە، سیستەمی فرە حیزبی لە ڕۆژهەڵات و ڕۆژهەڵاتی ناوەڕاست نابێتە هۆی سەقامگیری سیاسی لە هەرێمێك یان لە دەوڵەتێكدا، باشترین حاڵەت سیستەمی دوو حیزبی گەورەیە لە سیستەمی فرە حیزبی باشتره‌ بۆ نمونە ئێستا ئەگەر ئێمە سەیری وڵاتانی پێشكەوتوو بكەین وەك بەریتانیا،ئەمەریكا، هەتا ئەڵمانیا ڕاستە سیستەمی فرە حیزبی تا ڕاددەیەك لە خوارەوە هەیە بەڵام لە دەسەڵاتدا سیستەمی دوو حیزبی گەورە هەیە، وه‌ بە پێی ئەو توێژنەوەی كه‌ من لە كوردستان و له‌ عێراقدا كردومە سیستەمی فرە حیزبی نابێتە هۆی سەقامگیری سیاسی لەم ناوچانە. | سیستەمی فرە حیزبی نەبۆتە هۆی سەقامگیری |
| 1-13 | ھیچ بەدیلێکی تر نەبووە ھەر ئەوە ھەبووە بۆ دامەزراندنی کۆمەڵگه‌یەکی دیموکراسی،لە پاش ڕاپەڕین کە حكومەتی به‌عس له‌ كوردستان ئیداره‌ی خۆی كێشایه‌وه‌ ھیچ دەسەڵاتێک نەبوو جگه‌ له‌ حیزبه‌كانی بەرەی کوردستانی،هه‌ر ئه‌و حیزبانه‌ش بوون بڕیاریاندا ھەڵبژاردن ئه‌نجام بدرێت و ھانایان برد بۆ دەسەڵاتی دادوه‌ری كه‌ یاسایه‌ک دەربکات بۆ بەڕێوبردنی ھەڵبژاردن، دیسانەوە هه‌ر ئەو حیزبانه‌ بوون لیژنه‌یان دروست كرد بۆ به‌ڕێوه‌چوونی پڕۆسه‌ی ھەڵبژاردن،ڕاسته‌ کەموکووڕی زۆر بوو، بەڵام ئه‌گه‌ر ئه‌و حیزبانه‌ش نەبوونایە بێگومان بۆشایی دروست دەبوو،یان پشێوی و فەوزا دروست ده‌بوو یان حكومەتی عێراق دەھاتەوە، وە هه‌روه‌ها هه‌ر ئەو حیزبانە بوون كه‌ پەیوەندیان لەگەڵ ھاوپەیمانان دروست كرد لەگەڵ ئەمریکا لەگەڵ ئەوڕوپا كە وایکرد ئەوانه‌ ھاوکاری كوردستان بکەن و له‌ میانه‌ی سەردانیشیان بۆ ئەمریکاو ئەوڕوپا، بۆ یه‌كێتی ئەوڕوپی وایکرد كه‌ كۆمه‌ڵگه‌ی ئەوڕوپی و جیهانیش پشتگیری ئەوەیان لێبکات كه‌ كورد خاوه‌نی دۆزێكی ڕه‌وایه.‌ | حیزبەکان لە هەرێمی کوردستان سەرەڕای کەموکۆڕییان بەڵام کاریگەریی بەرچاویان هەبووە.  |

لە ئەنجامی ئەو پرسیارەی کە پێشکەشی بەشدارانی نمونەی توێژینەوەکە کرابوو، جگە لە دوو کەسیان بە گشتی هەموویان پێیان وابوو کە سیستەمی فرە حیزبی کاریگەری نەرێنی زیاتر بووە، و زیاتر بۆتە هۆی ناسەقامگیری و بە هۆی ناکۆکی حیزبەکان، کێشەکانی قوڵتر کردووە و تەنانەت خەڵکیان توشی زۆر کێشە و قەیران کردووە و ئاراستەی هەرێمی کوردستانیان بەرە خراپی بردووە. ئەمەش کاریگەریی لە سەرجەم بوارەکانی ژیانی تاکەکانی کۆمەڵگای کوردی هەیە و هۆکارە بۆ دروست بوونی قەیرانی کۆمەڵایەتی و ئابوری و تێکدانی سەقامگیری کۆمەڵایەتیش.

 .5**ئەنجامەکان:**

 گرنگترین ئەنجامەکانی توێژینەوەکە بریتین لە:

 .1وەکو زۆرینەی وڵاتانی جیهان لەم سەردەمە کە بە سیستەمی دیمۆکراسی و پلۆرالیزمی سیاسی بەڕێوە دەچێت، لە هەرێمی کورستانیش وەک ئاشکرایە فرە حیزبی بوونی هەیە. کە ڕەنگە لە ئاست پانتایی جوگرافیایی هەرێمی کوردستان ئەو ژمارە زۆری لە حیزب کە هەیە، زۆر زیاتر بێت لە خواستی تاکەکانی کۆمەڵگا. لەبەر ئەوەی ئەم زۆر و فرەییە لە حیزبی سیاسی وایکردووە لە جیاتی ئەوەی هاوکاری یەکتر بن لە چارەسەر کردنی کێشە و قەیرانەکان. بەپێچەوانەوە خۆتان بوونەتە هۆکاری سەرهەڵدانی کێشە و قەیرانەکان کە بەشێکی بە هۆی هەمان فرەحیزبییە. هەر بۆیە لە هەرێمی کوردستان لە جیاتی ئەوەی فرە حیزبی هۆکارێک بۆ چارەسەری کێشەکان، بەڵکو هۆکارێکە بۆ زیاتر قوڵبونەوەی کێشەکان.

 .2فرو حیزبی لە هەرێمی کوردستان کاریگەریی نەرێنی لە سەر پەیوەندییە کۆمەڵایەتییەکان هەبووە، بەتایبەتی لە ڕابردودا تەنانەت بۆتە هۆکاری دروستبونی گیانی ڕق و تۆڵە سەندنەوە و شەڕی براکوژی. بەڵام لە ئێستادا بەو شێوەیە نییە، ئەگەرچی هێشتا هەر بوونی هەیە بەڵام وەکجاران نەماوە. ئەمەش دەتوانم بڵێم دەگەڕێتەوە بۆ ئاستی بیرکردنەوە و ڕۆشنبیری خەڵک کە لە ئێستادا بە هۆی مێدیا یا تۆڕە کۆمەڵایەتییەکان پەیوەندی زیاتر لە نێو خەڵک هەیە و زیاتر ئاگاداری بارودۆخەکان دەبن.

 .3بە گشتی فرە حیزبی و سیستەمی فرە حیزبی کاریگەریی نەرێنی لە سەر سەقامگیری کۆمەڵایەتی هەیە و بۆتە هۆکاری دروست بوونی ناکۆکی و لاواز بوونی پەیوەندییە کۆمەڵایەتییەکان.

 .4ئەم فرەییە لە حیزبی سیاسی کوردستان و لە ئێستادا بوونی ڕێژەیەکی بەرچاو لە فرە حیزبی لە دەسەڵات، بۆ حیزبەکان ئەم دۆخە بۆتە هۆی زیاتر بەشداری کردنی ئەوان لە پڕۆسەی سیاسی، بەڵام لە لای تاکەکانی کۆمەڵگا بە هۆی ناکۆکی بەردەوامیان لە گەڵ یەکتر و دروست بوونی کێشە و گرفت بە هۆی ئەو فرەییە، کاریگەریی کردۆتە سەر کەمبوونەوەی ئاستی بەشداری تاکەکانی کۆمەڵگای کوردی لە پڕۆسەی سیاسی.

 .5پڕۆسەی بەشداری سیاسی لە هەرێمی کوردستان بە هۆی ناتەندروست بوونی پڕۆسەکە، لە ڕاستیدا ڕوانگە و دەرئەنجامێکی نەرێنێ دروست کردووە. ئەمەش زیاتر بۆ ناکۆکی نێوان حیزبەکان دەگەڕێنەوە.

 .6لە میانی ئەو ئەنجامانەی کە خرایە ڕو سەبارەت بە کاریگەریی سیستەمی فرە حیزبی لە سەر سەقامگیری سیاسی بەو دەرئەنجامە دەگەین کە سەقامگیری سیاسی لە هەرێمی کوردستان بوونی نییە و تەنانەت ئەوەی کە لە ئێستادا هەیە ناسەقامگیرییە و ئەمەش دۆخێکی دەرونی ناخۆشی بۆ تاکەکانی کۆمەڵگای کوردی دروست کردووە، کە هەست بە ئاسودەیی نەکەن و بەردەوام هەست بکەن لە مەترسیدان و ئەم کیانە سەربەخۆییەی هەرێمی کوردستان کە هەیە، بە هۆی ناکۆکی لایەنە سیاسیەکان تێکبچێت و ئاسایشی کۆمەڵایەتی، سیاسی ، ئابوری و نەتەوەی خەڵلک زیاتر بکەوێتە مەترسییەوە، ئەمەش بە پلەیەکی بەرز هۆکارەکەی بۆ حیزبە سیاسییەکانی هەرێمی کوردستان و ناکۆکییەکانیان دەگەڕێتەوە.

**سەرچاوەکان**

انور، بەسیدە حیدر، (2022)، سەرمایەی کۆمەڵایەتی و ڕەزامەندی پیشەیی لای مامۆستایانی زانکۆ، توێژینەوەیەکی مەیدانییە لە زانکۆ حکومییەکانی شاری هەولێر، ماستەرنامەی بڵاو نەکراوە، بەشی کۆمەڵناسی، کۆلێژی ئاداب، زانکۆی سەلاحەددین-هەولێر.

حوسێن، هەژار عوسمان (2021)، سه‌قامگیریی كۆمه‌ڵایه‌تی و په‌یوه‌ندیی به‌ متمانه‌ی سیاسی به پارته‌ كوردستانییه‌كان؛ توێژینەوەیەکی مه‌یدانییه‌ له‌سه‌ر گه‌نجانی زانكۆ (زانكۆكانی سه‌لاحه‌ددین هه‌ولێر، سلێمانی، دهۆك به‌نموونه‌)، (نامەی ماستەر، بڵاو نەکراوە، کۆلێژی ئاداب، زانکۆی سەلاحەدین-هەولێر.

هادی محمد، کیفی (2023)، ململانێی پارتە سیاسییە کۆردستانییەکان و کاریگەری لە سەر سەقامگیری کۆمەڵایەتی؛ توێژینەوەیەکی مەیدانییە لە شاری هەولێر، (نامەی ماستەر، بڵاو نەکراوە، بەشی کۆمەڵناسی، کۆلێژی ئاداب، زانکۆی سەلاحەدین-هەولێر.

ئەلحەسەن، ئیحسان محەمەد (2018)، ڕابەرانی هزری کۆمەڵایەتی، وەرگێڕان دانا مەلا حەسەن، سلێمانی: ناوەندی ڕۆشنبیری و هونەری ئەندێشە.

ابراهیم، سعدی، (2018)، توێژینەوەی، عدم الاستقرار السیاسة في العراق بعد عام 2003، (ANKASAM/ Bolgesel AraSTRMALAR Dergisi، Vol. 2, No. 1, 2018).

الحسن ، احسان محمد (2005)، النظريات الاجتماعية المتقدمة، دار وائل للنشر،عمان.

دوفرجیە، موریس (1991)، علم اجتماع السیاسة، ترجمە: سلیم حداد، الطبعة الاولی، بیروت، المؤسسة الجامعیة للدراسات و النشر و التوزیع.

ساڵح، یاسین(2009)،ئۆپۆزسیۆنی سیاسی ، چاپخانەی رەنج، هەولێر.

طاهر، عبدالجليل(2011)، مسيرة المجتمع،بحث في النظرية التقديم الاجتماعي ، صيدا، بيروت.

عبدالرحمن، عبدالله محمد(2001)، علم الاجتماع السیاسی، دارالنهضة العربیة للطباعە والنشر، بیروت.

الغویل، سلیمان صالح(1983)، دیمقراطیة الاحزاب السياسية والجماعات الضاعطة، منشورات جامعة قاريونس , بنغازي.

مصطفى، جليل إسماعيل (٢٠١٠)، التعددية السياسية في الأردن وجذورها الفكرية، أطروحة دكتوراه غير منشورة، كلية العلوم السياسية، جامعة بغداد.

بشیریە، حسین (2004)، عقل در سیاست، چاپ اول، تهران: انتشارات نگاە معاصر.

بیتس، دانیل و بلاگ، فرد (1976)، انسان شناسی فرهنگی، ترجمە محسن ثلاثی، تهران، نشر علمی.

توسلی، غلام عباس (2012)، نظریەهای جامعەشناسی، چاپ هجدهم، تهران: نشر سمت.

خوشحال، امیر و فرهی اصلی (2015)، کارکرد انسجام و همبستگی اجتماعی در رابطە بین دولت و ملت و تاثیر آن در ایران، کنفرانس بین المللی علوم انسانی، روانشناسی و علوم اجتماعی، مرکز همایشهای بین المللی صدا و سیما، 27 آبان، تهران-ایران.

ساروخانی، باقر (2004)، روشهای تحقیق در علوم اجتماعی، جلد اول- اصول ومبانی، تهران: پژوهشگاە علوم انسانی و مطالعات فرهنگی.

کوزر، لیوئیس (2003)، زندگی و اندیشە برزگان جامعە شناسی، ترجمە محسن ثلاثی، چاپ دهم، تهران: نشر علمی.

کوهن، پرسای. ا (2002)، نظریە اجتماعی نوین، یوسف نراقی، تهران، شرکت سهامی انتشار.

Benoit, Kenneth (2006), Duverger’s law and the Study of Electoral Systems, French Politics, 4. Pp 69-83.

Cohen, Taya, R. (2010). Conflict resolution. In I. B. Weiner & W. E. Craighead (Eds.), The Corsini، Encyclopedia of Psychology, 4th edition, Volume.

Donovan. Todd and Smith, Heather (1994), Proportional Representation in Local Election: A Review, Washington State Institute for Public Policy, the Evergreen State College.

Mahmood, D. O. . and Anwar, B. H. . (2024) “The Relationship Between Frustration and Forms of Violence Among Young People: From the Perspective Frustration Theories "Albert Cohen" And "John Dollard"”, *Koya University Journal of Humanities and Social Sciences*, 7(2), pp. 58-72. <https://doi.org/10.14500/kujhss.v7n2y2024.pp58-72>

Rich, Timothy, (2014), Duverger's Law in mixed legislative systems: The impact of national electoral rules on district competition, European Journal of Political Research, Vol. 54, Issu. 1.

Spencer, Herbert (1892) Social Statics A Bird Grand and Revised.

1. [↑](#footnote-ref-1)